
转讜住驻讜转





	讻讬 讛讗讬 讙讜讜谞讗 讜讚讗讬 爪专讬讱 诇讗讜讚讜注讬讛. 诪砖诪注 讚讜拽讗 讛讻讗 诇驻讬 砖讛讬讛 诇讜 驻转讞讜谉 驻讛 诇讞砖讚讜 拽讗诪专 讚爪专讬讱 诇讗讜讚讜注讬讛 诪砖讜诐 讜讛讬讬转诐 谞拽讬讬诐 诪讛' 讜诪讬砖专讗诇 (讘诪讚讘专 诇讘) 讗讘诇 讘注诇诪讗 诇讗 讜讛讗 讚讗诪专 讘住讜祝 讝讛 讘讜专专 (住谞讛讚专讬谉 讚祝 诇讗: 讜砖诐 讚''讛 讜讗诐) 砖谞讬诐 砖谞转注爪诪讜 诇讚讬谉 砖讻讜驻讬谉 讗讜转讜 讜讚谉 讘注讬专讜 讜讗诐 讗诪专 讻转讘讜谞讬 诪讗讬讝讛 讟注诐 讚谞转讜谞讬 讻讜转讘讬谉 讜谞讜转谞讬谉 : 诇讜 讗专''转 诪讻讞 讛讛讬讗 讚讛讻讗 讚讜拽讗 讛转诐 讚诇讗 专爪讛 诇讚讜谉 讗诇讗 注诇 讬讚讬 讻驻讬讬讛 讗讘诇 讗诐 诪讚注转讜 讚谞讜 讗讜转讜 讗讬谉 讻讜转讘讬谉 讜谞讜转谞讬谉 诇讜 讜讬''诪 讚讛讻讗 讻诇 讻讛''讙 爪专讬讱 诇讗讜讚讜注讬讛 讚诇讗 讗讬讬专讬 讛讜讚注讛 诪讗讬讝讛 讟注诐 讞讬讬讘讜 讗诇讗 讛讬讛 诪砖讬讘讜 讻诇 讻讛''讙 讛讬讛 诇讱 诇讛讜讚讬注讜 讻砖讞诇拽转 讜诇讗 讛讬讛 诇讱 诇讞诇讜拽 砖诇讗 诪讚注转讜: 讗讜讙专 讝讜讝讗 讘驻砖讬讟讬 诪拽讘诇 讛讬讛 . 注诇讬讜 讗讞专讬讜转 讗讜谞住讬谉 诇讛讻讬 住''讚 讚砖专讬: 诪专讗 讛讚专讗 讘注讬谞讬讛 讜讬讚讬注 驻讞转讬讛. 讜注讜讚 砖谞讬讻专 驻讙诪讜 砖讛讜讗 谞驻讙诐 讗诐 讬转拽诇拽诇 诪讞诪转 诪诇讗讻讛 讝讜讝讬 诇讗 讛讚专讬 讘注讬谞讬讬讛讜 砖讛专讬 诪讜爪讬讗谉 讜诇驻讬讻讱 讗讞专讬讜转谉 注诇讬讜 讜砖讻专谉 专讘讬转 讗注''驻 砖讗诪专 讘诇砖讜谉 砖讻讬专讜转 讜注讜讚 讗讬 谞诪讬 诪讛讚专 诇讛讜 讘注讬谞讬讬讛讜 诇讗 讬讚讬注 驻讞转讬讬讛讜 谞诪爪讗 砖讻专谉 讘讞谞诐 讜讛讜讬 专讘讬转 讻讱 驻讬' 讘拽讜谞讟专住 讜拽砖讛 诇驻讬专讜砖讜 讚讗''讻 讛讬讛 讗住讜专 诇讛砖讻讬专 诇讞讘讬专讜 拽讟诇讗 讜讻讜住 砖诇 讝讛讘 讜讟讘注转 讚诇讗 讬讚讬注 驻讞转讬讬讛讜 讻讚转谞谉 讘驻专拽 讛谞讛谞讛 (诪注讬诇讛 讚祝 讬讞.) 讜砖讗讬谉 讘讜 驻讙诐 讻讬讜谉 砖谞讛谞讛 诪注诇 讻讬爪讚 拽讟诇讗 讘爪讜讗专讛 讜讟讘注转 讘讬讚讛 讜砖转转讛 讘讻讜住 砖诇 讝讛讘 讻讬讜谉 砖谞讛谞讛 诪注诇 讜注讜讚 讚讘讛讚讬讗 转谞讬讗 讘转讜住驻转讗 (驻''讚) 诪砖讻讬专 讗讚诐 诪注讜转讬讜 讗爪诇 砖讜诇讞谞讬 诇讛转专讗讜转 讘讛谉 讜诇讛转诇诪讚 讘讛谉 讜专讬讘''谉 诇讗 讙专住 讜讬讚讬注 驻讞转讬讛 讜谞专讗讛 讚讙专住 诇讬讛 讜讛''驻 诪专讗 讗讬谞讛 诪诇讜讛 讻讬 诇讗 谞讬转谞讛 诇讛讜爪讗讛 讜诇讛讞讝讬专 讗讞专转 讗诇讗 爪专讬讱 诇讛讞讝讬专 讘注讬谞讛 讜讛砖讻专 讗讬谞讜 砖讻专 诪诇讜讛 讗讬 谞诪讬 讛讬讛 谞讜转谉 讛诪专讗 诇讛讜爪讬讗 讜诇注砖讜转 讛讬诪谞讜 讻诇 讞驻爪讜 讜诇砖诇诐 讗讞专转 讗注驻''讻 诪讜转专 诇讬讟讜诇 砖讻专 讜讗讬谉 诇诇诪讜讚 讛讬转专 诪砖诐 诇讗讜讙讜专讬 讝讜讝讬 讚讘诪专讗 讛砖讻讬专讜转 讗讬谞讛 讘注讘讜专 讛诇讜讗讛 砖讬砖 诇讜 专砖讜转 诇讛讜爪讬讗讛 讗诇讗 谞讜转谉 讛砖讻讬专讜转 注讘讜专 讛驻讞转 砖转驻讞转 注诇 讬讚讬 诪诇讗讻讛 讗诐 讬讞讝讬专 讛砖讜讻专 讘注讬谞讛 讗讘诇 讝讜讝讬 讚专讘 讞诪讗 讛讬讛 诪诇讜讛 讜诇爪讜专讱 讛讜爪讗讛 讛砖讻讬专诐 诇讜 讜诇讗 讘砖讘讬诇 拽讘诇转 砖讜诐 驻讞转:





专诪讘"谉

讻讙讜谉 讛讗 讜讚讗讬 爪专讬讱 诇讗讜讚讜注讬讛. 讗讬讻讗 讚讬诇讬祝 诪讛讗 诪诪讗谉 讚拽讘讬诇 注诇讬讛 讘讬 讚讬谞讗 讗"谞 讗讝诇 诇讬讛 拽诪讬 讘讬 讚讬谞讗 讚拽讘讬注讬 讘讗转专讬讛 诇讗 诪爪讬 诇诪讬诪专 诇讛讜 讻转讘讜 诇讬 诪讗讬讝讛 讟注诐 讚谞转讜谞讬 讜诇讗 爪专讬讻讬 诇诪讻转讘 诇讬讛 讜诇讗 诇讙诇讜讬讬 诇讬讛 讟注诪讗 讗诇讗 讗"讻 讟注诪讗 讻讚专讘 驻驻讗 讜诇讻讘讜讚 注爪诪讜 讚专讘 驻驻讗 讙讜驻讬讛 诪砖讜诐 讚讙讜驻讗 讛讜讗 讚讗"诇, 讜讛讗 讚讗诪专讬' 讘住谞讛讚专讬谉 讻转讘讜 诇讬 诪讗讬讝讛 讟注诐 讚谞转讜谞讬 讻讜转讘讬谉 讜谞讜转谞讬谉 诇讜 讘砖讻驻讗讜讛讜 诇讚讜谉 讘注讬专讜 砖讛讜讗 讛讬讛 专讜爪讛 诇讬诇讱 诇诪拽讜诐 讛讜注讚 讻讚拽转谞讬 专讬砖讗 讗讘诇 讘注诇诪讗 诇讗, 讜讻"讻 讛专讗讘"讚 讝"诇.
讜讛讚讬谉 讚讬谉 讗诪转 讗讘诇 讛专讗讬讛 讗讬谞讛 谞讻讜谞讛 讚讛讗讬 诇讗 讗诪专 讻转讜讘 诇讬 讜讗讬诇讱 诇诪拽讜诐 讛讜注讚 讗诇讗 讚讛讜讛 爪讜讞 注诇 讚讬谞讜 讜讗诇讜 讘注诇诪讗 诇讬爪讜讞 讜诇讗 诪砖讙讞讬谞谉 讘讬讛 讜诇讗 诪讜讚注讬谞谉 诇讬讛 讟注诪讗 讗诇讗 讗讬 驻拽专 讘讘讬 讚讬谞讗 诪砖诪转 谞诪讬 诪砖诪转讬谞谉 诇讬讛 讗讘诇 讛讗讬 讻讬讜谉 砖讬砖 诪拽讜诐 讞砖讚 诪讙诇讬谞谉 诇讬讛 讜诪讬 砖讻驻讗讜讛讜 诇讚讜谉 讘注讬专讜 谞诪讬 讗讬谉 讻讜转讘讬谉 诇讜 诇诪讛 讞讬讬讘讜讛讜 讗诇讗 讻讜转讘讬谉 讻讱 讜讻讱 讟注谞讜 讻讱 讜讻讱 讛砖讬讘讜 讝讛 讜讞讬讬讘讜 讗讜转讜 讘讻讱 讜讻讱 讜转诇诪讬讚讬 讞讻诪讬诐 砖讘诪拽讜诐 讛讜注讚 讛诐 讬讚注讜 讗诐 讘讚讬谉 谞转讞讬讬讘 讝讛 讗诐 诇讗 讗讘诇 诇讗 诇讻转讜讘 讟注诪讬 讛讚讬谉 讻诪讜 砖注砖讛 专讘 驻驻讗 诇讝讛 诪驻谞讬 讛讞砖讚 讜讛讚讬谉 讗诪转 砖诇讗 诪爪讬谞讜 讻谉 讗诇讗 讛讬讻讗 砖讻驻讗讜讛讜 诇讚讜谉 讘注讬专讜 讜讛讜讗 讛讬讛 专讜爪讛 诇讬诇讱 诇诪拽讜诐 讛讜注讚 讜诇讗 诇讞谞诐 谞拽讟 诇讬讛 转谞讗 砖讻驻讗讜讛讜 诇讚讜谉 讗诇讗 砖诪注讬' 诪讬谞讛 讚讗讬谞讬砖 讗讞专讬谞讗 讚拽讘讬诇 注诇讬讛 诇讚讜谉 讘驻谞讬 砖诇砖讛 讗讜 讘驻谞讬 砖谞讬诐 讜拽谞讜 诪讬讚讜 砖讗讬谉 诇讜 诇讜诪专 讻转讘讜 诇讬 诪讗讬讝讛 讟注诐 讚谞转讜谞讬. 讜讻讱 讛讬讛 讗讜诪专 专"转 讝"诇:



砖专讬 诇讬讛 诇讗讬谞讬砖 诇诪讬诪专 诇讬讛 诇讞讘专讬讛 讛讬诇讱 讗专讘注讛 讝讜讝讬 讜讗讜讝驻讬讛 诇驻诇讜谞讬 讝讜讝讬. 讬砖 诪讬 砖讗讜诪专 讚讜讜拽讗 砖诇讗 驻讬讬住 讗讜转讜 讛诇讜讛 诇讬转谉 讗讘诇 驻讬讬住 讗讜转讜 诇讬转谉 讗住讜专 诇驻讬 砖注讜砖讛 砖诇讜讞讜 讜诇讗 诪住转讘专 讚讗诐 诪砖诇讜 讛讜讗 谞讜转谉 讜讗讬谉 讛诇讛 诪砖诇诐 诪讛 诇讬 驻讬讬住 诪讛 诇讬 诇讗 驻讬讬住 讜讛讬讗讱 讛讜讗 谞注砖讛 砖诇讬讞 讗诐 诪砖诇讜 讛讜讗 谞讜转谉 诇诪诇讜讛.
讜讬砖 砖注诇讛 注诇 讚注转讜 诇讛转讬专 讗驻讬' 讗诪专 讛诇讜讛 讻诇 讛谞讜转谉 讻讱 讜讻讱 诇驻诇讜谞讬 讘砖讘讬诇 砖讬诇讜讬谞讬 诇讗 讬驻住讬讚 讜诇讗 注讚讬祝 诪谉 讛诪讜讚专 讛谞讗讛 诪讞讘专讜 砖讬讻讜诇 诇讜诪专 讻诇 讛讝谉 讗讬谞讜 诪驻住讬讚 讜讻讚讗讬转讗 讘专讬砖 驻专拽 讛诪讚讬专 讘讻转讜讘讜转 讜讛讻讗 谞诪讬 诇讗 砖谞讗 讜讝讛 讗住讜专 砖诇讗 讛转讬专讜 诇讜诪专 讻诇 讛讝谉 讗讬谞讜 诪驻住讬讚 讗诇讗 讙讘讬 讛诪讚讬专 讗转 讗砖转讜 讗"谞 讙讘讬 讛诪讜讚专 讛谞讗讛 诪讞讘讬专讜 讜讗讬谉 诇讜 诪讛 讬讗讻诇, 讗"谞 讙讘讬 讚诇讬拽讛 讘砖讘转 讗讘诇 讘注诇诪讗 讻谞讜谉 专讘讬转 诇讗 讛转讬专讜 讻讚讗诪专讬' 讛转诐 讘讚诇讬拽讛 讛转讬专讜 诇讜诪专 讻诇 讛诪讻讘讛 讗讬谞讜 诪驻住讬讚 讜诇讗 讘砖讗专 讗讬住讜专讬 讚砖讘转 讜诪砖讜诐 讛讻讬 转谞谉 讙讘讬 谞讚专讬诐 讜讗讬谉 诇讜 诪讛 讬讗讻诇 讻谞"诇, 讜讙讘讬 专讘讬转 诇讬讻讗 住驻讬拽讗 讚讗住讜专 讗讘诇 (讻讬住) [驻讬讬住] 讘诇讘讚 诇讗 诪爪讬谞讜 讘讜 讗住讜专.
讜讻谉 讛讗 讚讗诪专讬' 讘讘专讬讛 讚专讘 驻驻讗 讚砖拽讬诇 砖讻专 讗诪讬专讛 讚讜讜拽讗 讘讘谞讜 讙讚讜诇 讗讘诇 讘谞讜 拽讟谉 诇讗 讜讻讚讗诪专讬' 讘驻专拽 讛砖讜讻专 讗转 讛驻讜注诇讬诐 讙讘讬 住专讜住 讚讘谞讜 拽讟谉 讻讙讜驻讜 讜讞讬讬砖讬谞谉 诇讛注专诪讛 讜讻"砖 讛讻讗 讚讞诪讬专 讗讬住讜专讗 讜诇讗 讙讚讜诇 讜拽讟谉 诪诪砖 讗诇讗 讙讚讜诇 讜住诪讜讱 注诇 砖诇讞谉 讗讘讬讜 讝讛讜 拽讟谉 砖讗讬谞讜 住诪讜讱 注诇 砖诇讞谉 讗讘讬讜 讝讛讜 讙讚讜诇:



砖诇讗 注砖讗讛 讚诪讬诐 诪讞讬讬诐 讗诇讗 诇讗讞专 诪讬转讛. 讛"驻:讚讗诐 讛讜讝诇讛 讗讜 讻讞砖讛 诪讞诪转 诪诇讗讻讛 诇讗 诪砖诇诐 讻诇讜诐 讜讗诐 诪转讛 诪砖诇诐 诇驻讬 讗讜转谉 讚诪讬诐 砖砖讜讛 讘砖注转 诪讬转讛 讜讻谉 讘住驻讬谞讛 驻讙专讗 讘讚诪讬诐 砖讛讬讗 砖讜讛 讘砖注转 砖讘讬专讛 讛讜讗 诪砖诇诐, 谞诪爪讗 讗讙专讗 注诇 驻讙诪讗 讻讚讗诪专讬' 诇注讬诇 讘诪讚讛 讚讛讗 讬讚讬注讛 驻讞转讛 讜驻讙专讗 讘砖注转 砖讘讬专讛 诇讙诪专讬. 讜讛讬讬谞讜 讚讗诪专讬' 讘住诪讜讱 讚讛讗 诪拽讘诇 注诇讬讛 讞讜住讻讗 讚谞讞砖讗 讛讗 诇讗讜 讛讻讬 讗住讜专 讗祝 注诇 驻讬 砖讗讬谞讜 谞讜讟诇 讘讚诪讬 讛驻讞转 讗诇讗 讻砖注转 砖讘讬专讛 讚讬讜拽专讗 讜讝讬诇讗 讗讬转诪讬 专诪讬讗 讜讗讬谞讜 注讜砖讛 讗讜转讛 讚诪讬诐 讜讬"诪 讚诪讬 讛驻讞转 诪砖注转 砖讻讬专讜转 讜讟讜注讬谉 讛谉 讻讚驻专讬砖讬转.
讜诪砖诪注 讚讗讬 诇讗 诪拽讘诇 注诇讬讛 讞讜住讻讗 讚谞讞砖讗 专讘讬转 拽爪讜爪讛 讛讜讬 讚讗讬 诇讗 讛讬讻讬 住"讚 诇诪讬住专 讘讬转讜诪讬' 讜讛讗 讻诇 砖诇 讚讘专讬讛诐 诇讗 讙讝专讜 讘讛讜 讚讜诪讬讗 讚拽专讜讘 诇砖讻专 讜专讞讜拽 诇讛驻住讚 讜讻谉 讚注转 讛诪驻专砖讬诐 讚谞讗讜 讚讜拽讗 拽专讜讘 诇砖讻专 讜专讞讜拽 诇讛驻住讚 讗诇讗 讻诇 专讘讬转 讚讚讘专讬讛诐 诪讜转专 讘讬转讜诪讬诐 讗诇讗 讚讜讚讗 讚砖诪讜讗诇 专讘讬转 拽爪讜爪讛 讛讬讗.
讜讬砖 诇讬 诇驻专砖 注讜讚 讚诪注讬拽专讗 拽住"讚 讚专讘 注谞谉 讚讗讬 讗住讜专' 讗驻讬诇讜 讘专讘讬转 讚专讘谞谉 讛谉 讗住讜专讬谉 讜专讘 谞讞诪谉 讛"诪 诇诪讬诪专 诇讬讛 讛转诐 专讘讬转 讚讚讘专讬讛诐 讜砖专讬 讗诇讗 拽讜砖讟讗 拽讗"诇 讚讗驻讬诇讜 讘讚拽谞谞讬 诪讜转专 讜砖诪讜讗诇 讚拽讗 诪拽讘诇 注诇讬讛 讞讜住讻讗 讚谞讞砖讗 诇讗讜 诪砖讜诐 讗讬住讜专讗 讗诇讗 诪砖讜诐 砖讗讬谉 讛砖讜讻专讬谉 注讜砖讬谉 诇拽讘诇 注诇讬讛谉 讞讜住讻讗 讚讘专 砖讗讬谞讜 拽爪讜讘 讜爪专讬讱 讗讜诪讚 讻诇 讛讬讜诐:





专砖讘"讗

讛讻讬 讙专住 专砖"讬 讝"诇: 诪专讗 讛讚专讗 讘注讬谞讬讛 讜讬讚讬注 驻讞转讗, 讝讜讝讬 诇讗 讛讚专讬 讘注讬谞讬讬讛讜, 讜讗讬 谞诪讬 讛讚专讬 讘注讬谞讬讬讛讜 诇讗 讬讚讬注 驻讞转讬讬讛讜. 驻讬', 诪专讗 砖讻讬专讜转 讛讜讗 (砖讗讬谞讛) [砖]讞讜讝专转 讘注讬谞讛, 讜注讜讚 砖砖讻专 讛驻讞转 讛讜讗 谞讜讟诇, 讗讘诇 讝讜讝讬 讛诇讜讗讛 讛讬讗 讚讛讗 诇讗 讛讚专讬 讘注讬谞讬讬讛讜, 讜讗驻讬诇讜 讛讚专讬 讘注讬谞讬讬讛讜 讗讻转讬 诇讗 诪讬讞讝讬 讻砖讻讬专讜转 讚诇讗 讬讚讬注 驻讞转讬讬讛讜. 讜讗讬谞讜 诪讞讜讜专, 讚讻诇 砖讞讜讝专 讘注讬谞讜 诇讗讜 讛诇讜讗讛 讛讬讗 讗诇讗 砖讻讬专讜转 讜讗驻讬诇讜 诪注讜转, 砖讻谉 砖谞讜 讘转讜住驻转讗 (驻"讚 讛"讗) 诪砖讻讬专 讗讚诐 诪注讜转讬讜 诇砖诇讞谞讬 诇讛转谞讗讜转 讘讛诐 讜诇讛转注讟专 讘讛谉, 讗诇讗 讛讻讬 讙专住讬谞谉, 诪专讗 讛讚专讗 讘注讬谞讛 讜讬讚讬注 驻讞转讛, 讝讜讝讬 诇讗 讛讚专讬 讘注讬谞讬讬讛讜 讜诇讗 讬讚讬注 驻讞转讬讬讛讜, 讻诇讜诪专, 诪专讗 砖讻讬专讜转 讛讬讗, 讚讗讬讻讗 转专转讬 诇讟讬讘讜转讗, 讞讚讗 讚讛讚专讗 讘注讬谞讛, 讜讻诇 讚讛讚专 讘注讬谞讛 诇讗讜 讛诇讜讗讛 讛讬讗 讗诇讗 砖讻讬专讜转, 讜注讜讚 讘专 诪谉 讚讬谉 讚讛讗 讬讚讬注 驻讞转讗 讜诪讞诪转 驻讞转讛 砖拽讬诇 讗讙专讗, 讗讘诇 讝讜讝讬 诇讬讻讗 讞讚 诪讛谞讬, 讚讛讗 诇讗 讛讚专讬 讘注讬谞讬讬讛讜 讜诇讗 讬讚讬注 驻讞转讬讬讛讜, 讜讗诇讜 讛讚专讬 讘注讬谞讬讬讛讜 砖讻讬专讜转 讛讜讬 讜砖专讬, 讜讛讬讬谞讜 转讜住驻转讗 讚砖专讬 诇讛砖讻讬专 诪注讜转 诇砖讜诇讞谞讬 诇讛转谞讗讜转 讘讛谉 讜诇讛转诇诪讚 讘讛谉, 讜讗讬 讗驻讬诇讜 诇讗 讛讚专讬 讘注讬谞讬讬讛讜 讗讬 讛讜讛 讬讚讬注 驻讞转讬讬讛讜 讛讜讛 砖专讬, 讚诇讗 讛讜讛 讻讗讙专 谞讟专 诇讬 讗诇讗 (谞讟专) [讗讙专] 驻讞转讬讬讛讜, 讗诇讗 讻讬讜谉 讚诇讬讻讗 讞讚 诪讛谞讬 讗谞驻讬, 讛诇讜讗讛 讛讜讗 讜讗住讜专.



讛讗 讚讗诪专 专讘讗, 砖专讬 诇讬讛 诇讗讬谞讬砖 诇诪讬讛讘 讚' 讝讜讝讬 诇讞讘专讬讛 讜诪讬诪专 诇讬讛 讗讜讝讬祝 (诪讗谞讬讛) [诪谞讛] 诇驻诇讜谞讬. 驻讬' 讛专讗讘"讚 讝"诇, 讜讛讜讗 砖诇讗 讚讘专 讛诇讜讛 注诐 讛诪诇讜讛 讘砖讜诐 专讘讬转, 讗讘诇 讗诐 讚讘专 注诪讜 讜讗诪专 诇讬讛, 讗谞讬 诇讗 讗转谉 诇讱 讗讘诇 驻诇讜谞讬 讗讜讛讘讬 讬转谉 诇讱 诪砖诇讜 诇讗讛讘转讬 讗住讜专, 诪驻谞讬 砖谞注砖讛 讻砖诇讜讞讜, 讜讻诇 砖讻谉 讗诐 讬驻讬讬住 讗讜转讜 砖讬转谉. 讜讗讬谉 讛专诪讘"谉 讝"诇 诪讜讚讛 诇讜 讘讚讘专 讝讛, 讚讻讬讜谉 讚诇讗 讗住专讛 转讜专讛 讗诇讗 专讘讬转 讛讘讗讛 诪诇讜讛 诇诪诇讜讛, 讜诇讜讛 讝讛 讗讬谞讜 谞讜转谉 诪砖诇讜 讻诇讜诐 诪驻谞讬 诪讛 讗住讜专.
讜讬砖 诪讬 砖讛转讬专 诇讜诪专, 讻诇 讛谞讜转谉 讗讬谞讜 诪驻住讬讚, 砖讛专讬 讛转讬专讜 讘讻转讜讘讜转 (注, 讘) 讙讘讬 诪讚讬专, 诇讜诪专, 讻诇 讛讝谉 讗讬谞讜 诪驻住讬讚, 讜讻注讬谉 砖砖谞讬谞讜 讘谞讚专讬诐 (诪讙, 讗), 讛诪讜讚专 讛谞讗讛 诪讞讘专讜 讜讗讬谉 诇讜 诪讛 讬讗讻诇, 讛讜诇讱 讗爪诇 讞谞讜谞讬 讛专讙讬诇 讗爪诇讜, 讜讗讜诪专 诇讜, 驻诇讜谞讬 诪讜讚专 诪诪谞讬 [讛谞讗讛] 讜讗讬谉 诇讜 诪讛 讬讗讻诇, 讜讗讬谞讬 讬讜讚注 诪讛 讗注砖讛 诇讜, 讛专讬 讝讛 谞讜转谉 诇讜 讜讘讗 讜谞讜讟诇 诪讘注诇 讛讘讬转, 讜讙讘讬 讚诇讬拽讛 (砖讘转 拽讻讗, 讗), 谞诪讬 讛转讬专讜 [诇讜诪专] 讻诇 讛诪讻讘讛 讗讬谞讜 诪驻住讬讚. 讜讗讬谞讛, 讚诇讗 讛转讬专讜 讗诇讗 讚讜拽讗 讘诪讚讬专 讗转 讗砖转讜 诇驻讬 砖讗讬谉 诇讛 诪讛 转讗讻诇, 讜讻谉 讘诪讜讚专 讛谞讗讛 诪讞讘专讜 讜诇驻讬 砖讗讬谉 诇讜 诪讛 讬讗讻诇, 讜讛讬讬谞讜 讚谞拽讟 诇讛 讘讗讬谉 诇讜 诪讛 (诇讜诪') [讬讗讻诇] 讚讛转诐 讚讜拽讗, 讛讗 讘注诇诪讗 讻砖诇讜讞讜 讛讜讗 讜讗住讜专. 讜讛讬讬谞讜 讚讗诪专讬谞谉 讘砖讘转, 讘讚诇讬拽讛 讛转讬专讜 诇讜诪专 讻诇 讛诪讻讘讛 讗讬谞讜 诪驻住讬讚 讗讘诇 诇讗 讘砖讗专 讗讬住讜专讬 砖讘转, 讛专诪讘"谉 讝"诇.



 讜讛讗 讚讗诪专讬谞谉 (讘讘专讬讬转讗): [讘讗讘讗 诪专 讘专讬讛] 讚专讘 驻驻讗 砖拽讬诇 讗讜讙谞讗 讚拽讬专讗 诪拽讬专讗讬, 讜讗诪专 诇讬讛 (诇诪讻讘讛) [诇讗讘讜讛] 讚诇讜讝驻讬谞讛讜 讝讜讝讬, 讜砖专讬, 讚砖讻专 讗诪讬专讛 讘注诇诪讗 砖拽讬诇. 讛讬讬谞讜 讚讜讜拽讗 讘谞讜 讙讚讜诇, 讗讘诇 讘谞讜 拽讟谉 讻讙讜驻讬讛 讚诪讬 讜讗住讜专, 讜讻讚讗诪专讬谞谉 讘驻专拽 讛砖讜讻专 讗转 讛驻讜注诇讬诐, 讙讘讬 住专讜住 (爪, 讘) 讚讘谞讜 拽讟谉 讻讙讜驻讬讛 讚诪讬 讜讞讬讬砖讬谞谉 诇讛注专诪讛, 讜讻诇 砖讻谉 讛讻讗 讚讞诪讬专 讗住讜专讗. 讜诇讗 讙讚讜诇 讙讚讜诇 诪诪砖 讜诇讗 拽讟谉 拽讟谉 诪诪砖, 讗诇讗 讙讚讜诇 讜住诪讜讱 注诇 砖诇讞谉 讗讘讬讜 讝讛讜 拽讟谉, 拽讟谉 讜讗讬谞讜 住诪讜讱 注诇 砖诇讞谉 讗讘讬讜 讝讛讜 讙讚讜诇 (注讬' 诇注讬诇 讬讘 讘).



诇驻讬 砖诇讗 注砖讗讛 讚诪讬诐 诪讞讬讬诐 讗讘诇 注砖讗谉 讚诪讬诐 诇讗讞专 诪讬转讛. 讬砖 诪驻专砖讬诐, 砖讗诐 诪转讛 讬砖诇诐 讻砖注转 诪砖讬讻讛, 讜讗注"驻 砖讛讜讝诇讛 讗讜 讻讞砖讛 讘讬谉 砖注转 诪砖讬讻讛 诇砖注转 诪讬转讛, 讜讻谉 讘住驻讬谞讛 诪砖诇诐 讻砖注转 诪砖讬讻讛 讜诇讗 讻砖注转 砖讘讬专讛 讗诐 讛讜讝诇讛 讗讜 驻讞转讛 讘谞转讬讬诐, 讜讬砖 诪驻专砖讬诐, 讚讗诐 讛讜讝诇讛 讗讜 讻讞砖讛 讘谞转讬讬诐 诇讗 诪砖诇诐 讻诇讜诐, [讜讗诐 诪转讛 诇讗讞专 砖讻讞砖讛 讗讜 诇讗讞专 砖讛讜讝诇讛 讗讬谞讜 诪砖诇诐 讗诇讗 讘讚诪讬诐 砖讛讬转讛 砖讜讛 讘砖注转 诪讬转讛], 讜讻谉 讘住驻讬谞讛 驻讙专讗 讘讚诪讬诐 砖讛讬讗 砖讜讛 讘砖注转 砖讘讬专讛 讜谞诪爪讗 讗讙专讗 注诇 驻讙诪讛, 讻讚讗诪专讬谞谉 诇注讬诇 讙讘讬 诪专讗. 讜诇砖讜谉 讛讘专讬讬转讗 诪讜讻讞转 诇驻讬 讚注转讬 讻讚讘专讬 驻讬专讜砖 讛专讗砖讜谉, 讚讛讗 拽转谞讬, 讛专讬 驻专转讱 注砖讜讬讛 注诇讬 讘诇' 讚谞专讬诐, 讗诇诪讗 诪讛砖转讗 拽讜爪抓 诇讛 讚诪讬诐, 讜讗注"驻 砖诪砖诇诐 诇讜 讻砖注转 诪砖讬讻讛, 讻讬讜谉 砖讗讬谞讜 诪讞讜讬讬讘 讘转砖诇讜诪讬谉 讗诇讗 讗诐 诪转讛 讗讜 谞砖讘专讛 讜注讜诪讚转 讛讬讗 诇讞讝讜专 讘注讬谞讛, 讜讻诇 讝诪谉 砖讞讜讝专转 讘注讬谞讛 诪讞讝讬专讛 诇讘注诇讬诐 讻诪讜转 砖讛讬讗, 讗讬谉 讝讛 讻诪诇讜讛 讗诇讗 砖讻讬专讜转 讗诇讗 砖诪转谞讛 诇砖诇诐 诇讜 讗诐 转诪讜转 讛讘讛诪讛 讗讜 转砖讘专 讛住驻讬谞讛, 讜讗注"驻 砖砖讗专 砖讜讻专讬谉 讗讬谉 讞讬讬讘讬谉, 讛专讬 讻讘专 讗诪专讜 (诇拽诪谉 讘讘讗 诪爪讬注讗 爪讚, 讗) 诪转谞讛 砖讜诪专 讞谞诐 诇讛讬讜转 讻砖讜讗诇. 讜讚讜讚讗 讚诪专 砖诪讜讗诇 诪砖讜诐 讚讞讜讝专转 讘注讬谞讛 讜讗驻讬诇讜 讛讻讬 转拽讬诇 讜讬讛讬讘 转拽讬诇 讜砖拽讬诇, 讛讜讗 讚讛讜讛 拽砖讬讗 诇讬讛 诇专讘 注谞谉. 讜诇砖讜谉 专砖"讬 讝"诇 谞专讗讛 砖讚注转讜 讻谉, 砖讻谉 讻转讘, 诇驻讬 砖诇讗 注砖讗讛 讚诪讬诐 诪讞讬讬诐, 砖讗诐 讬讜讝诇讜 驻专讜转 讘砖讜拽 讜讬注诪讚讜 讚诪讬讛 注诇 注砖专讬诐, 诇讗 讬砖诇诐 诇讜 讗诇讗 诇讗讞专 诪讬转讛 讗诐 转诪讜转 讗讜 转砖讘专, 注讚 讻讗谉. 讜注诇 讻谉 谞讛讙讜 讘谞讬 讻讜驻专讬 诇讛讞诪讬专 砖诇讗 诇讬讟讜诇 驻讙专讗 讗诇讗 讘砖注转 砖讘讬专讛, 诪砖讜诐 讚讘讘专讬讬转讗 转谞讬讗 讗驻讻讗, 拽讗诪专 讚讗讬谞讛讜 谞讛讙讜 砖诇讗 诇讬讟讜诇 讻砖注转 诪砖讬讻讛 讗诇讗 讻砖注转 砖讘讬专讛, 讜讙专住讗讜转 讬砖 讚讙专住讬 讻谉 诪砖讜诐 讚讘诪转谞讬转讗 讗驻讻讗 转谞讬讗. 讙诐 讛专讗讘"讚 讝"诇 (砖)诪驻专砖 讻谉, 讜讗注"驻 砖讛讜讗 讙讜专住 讘讘谞讬 讻讜驻专讗, 诪砖讜诐 讚讘专讬讬转讗 诇讗 转谞讬讗 转谞讗 诪谞讛讙讗, 讻诇讜诪专 诪驻谞讬 砖讛讘专讬讬转讗 诇讗 谞转讘讗专讛 讛讬讟讘 讗诐 诪砖诇诐 讻砖注转 砖讘讬专讛 讗讜 讻砖注转 诪砖讬讻讛, 讜讗注"驻 砖谞专讗讛 砖讛讬讜 拽讜爪爪讬谉 讘讚诪讬 砖讛讬讗 砖讜讛 注讻砖讬讜, 诪讚拽转谞讬 讛专讬 讛讬讗 注砖讜讬讛 注诇讬讜 讘砖诇砖讬诐 讚讬谞专讬, 讗驻讬诇讜 讻谉 讛讬讜 讛诐 诪讞诪讬专讬诐 砖诇讗 诇砖诇诐 讗诇讗 讻砖注转 砖讘讬专讛. 讜诇驻讬 讚讘专讬 诪讬 砖讗讜诪专, 砖讗讬谉 诪砖诇诐 讗诇讗 讚诪讬 诪讛 砖讛讬讗 砖讜讛 讘砖注转 诪讬转讛, 讗谞讬 讗讜诪专 砖讬砖 诇讚讞讜拽, 砖注讻砖讬讜 讛讜讗 砖砖诪讬谉, 诇讗讞专 诪诇讗讻讛 砖讛讜讗 砖讜讻专讛 诇讛 讻诪讛 转驻讞转 讜讘讻诪讛 转注诪讜讚, 讜砖诪讜讛 注讻砖讬讜 讘讗讜诪讚 砖诇砖讬诐 讚讬谞专讬诐, 讜讗驻砖专 砖讛讬讗 砖讜讛 注讻砖讬讜 讘砖注转 诪砖讬讻讛 讗专讘注讬诐. 讝讛 谞专讗讛 诇讬 诇讬讬砖讘 讛讘专讬讬转讗 诇驻讬 讚讘专讬讛诐.

讘转讜住驻转讗 讗诪专讜 砖诪砖讻讬专 讗讚诐 诪注讜转讬讜 诇砖诇讞谞讬 诇讛转谞讗讜转 讘讛诐 讜诇讛转诇诪讚 讘讛诐 讜诇讛转注讟专 讘讛诐 谞讙谞讘讜 讗讜 讗讘讚讜 讞讬讬讘 讘讗讞专讬讜转谉 谞讬讟诇讜 诪诇驻谞讬讜 讘讗讜谞住 驻讟讜专 讛专讬 讝讛 讻砖讜讻专 讗诇诪讗 讻诇 砖讛诐 讞讜讝专讬诐 讘注讬谉 诪讜转专 讜讚讜拽讗 讻砖谞讟诇谉 诪转讞诇讛 注诇 诪谞转 砖诇讗 诇讛讜爪讬讗 讜讗祝 讘转讜住驻转讗 讝讜 讗诪专讜 砖讗诐 谞砖转讻专 讛砖诇讞谞讬 讘讛诐 讗住讜专 讜讗诐 注砖讛 讻谉 讘讛拽讚砖 诪注诇 讜讬专讗讛 诇讬 诪讝讛 砖讛砖讜讻专谉 诇专诪讜转 讘讛诐 讗转 讛讗砖讛 砖转谞砖讗 诇讜 讜讻讬讜爪讗 讘讝讛 诪讜转专 讛诇讛 讘砖讻专谉:



讗讜诪专 讗讚诐 诇讞讘专讜 讛讬诇讱 讚讬谞专 讜讛诇讜讛 诪注讜转 诇驻诇讜谞讬 拽专讜讘讬 讜讗讬谉 讻讗谉 专讘讬转 砖讛专讬 诇讗 讘讗讛 诪讬讚 诇讜讛 诇诪诇讜讛 讜诪"诪 讻转讘讜 讙讚讜诇讬 讛诪驻专砖讬诐 讚讜拽讗 砖诇讗 讚讘专 讛诇讜讛 注诐 讛诪诇讜讛 讘讻讱 讗讘诇 讗诐 讚讘专 注诪讜 讜讗诪专 诇讜 驻诇讜谞讬 讬转谉 诇讱 讘砖讘讬诇讬 讗讜 砖讗诪专 诇讝讛 转谉 诇讜 讜讗谞讬 诇讜讛 讗住讜专 砖谞注砖讛 讻砖诇讜讞讜 讜讻诇 砖讻谉 讗诐 讛讜讗 诪讞讝讬专 诇讜 诪讛 砖谞转谉 讜讻谉 讗讜诪专 讛诇讜讛 注爪诪讜 诇讗讬讝讛 诪拽专讜讘讬 讛诪诇讜讛 讗驻讬诇讜 诇讘谞讜 讛讬诇讱 讚讬谞专 讜讗诪讜专 诇讗讘讬讱 砖讬诇讜讛 诇讬 诪谞讛 砖讗讬谉 讝讛 讗诇讗 砖讻专 讗诪讬专讛 诪注砖讛 讘讗讞讚 诪谉 讛讞讻诪讬诐 砖讛讬讛 讘谞讜 诪住讘讘 讛诇讜讗讜转讬讜 讜谞讜讟诇 砖讻专 讜讛讬讜 诪拽爪转 讞讻诪讬诐 诪讘讬讗讬诐... 诇讗讘讬讜 讜讗诪专 诇讛诐 讻诇 讻讬 讛讗讬 专讘讬转讗 诇讬讻讜诇 讘专讬:



讻讘专 讘讬讗专谞讜 讘诪砖谞讛 砖诪驻专讬讝 讗讚诐 注诇 砖讚讛讜 讜讗讬谉 讞讜砖砖 诪砖讜诐 专讘讬转 讻砖诐 砖讗讚诐 诪驻专讬讝 注诇 砖讚讛讜 讻讱 诪驻专讬讝 注诇 讞谞讜转 讜住驻讬谞讛 讜讘诇讘讚 砖讬转讻讜讬谉 诇砖讘讞 讙讜驻谉 讻诪讜 砖谞转讻讜谉 诇砖讚讛 诇砖讘讞 讙讜驻讜 讻讬爪讚 讛专讬 砖讛砖讻讬专 讞谞讜转讜 讗讜 住驻讬谞转讜 讘注砖专讛 讚讬谞专讬谉 讘砖谞讛 讜讗诪专 诇讜 转谉 诇讬 诪讗转讬诐 讝讜讝 砖讗转拽谉 讛讞谞讜转 讘爪讬讜专 讜讻讬讜专 讻讚讬 砖讬拽谞讜 讛专讜讗讬诐 讜讬拽驻爪讜 诇讬讻谞住 诇转讜讻讜 诇专讗讜转 讛爪讜专讜转 讜讬拽谞讜 诪谉 讛住讞讜专讜转 讜讗谞讬 讗注诇讛 诇讱 讬"讘 讚讬谞专讬谉 讘砖谞讛 讗讜 砖讗转拽谉 讘讛诐 住驻讬谞讛 讝讜 诇注砖讜转 讘讛 讜讬诇讜谉 谞讗讛 诇讛拽驻讬抓 讘讛 讛专讜讗讬诐 讜讻谉 讻诇 讻讬讜爪讗 讘讝讛 讗讘诇 讗诐 讗诪专 转谉 诇讬 诪讗转讬诐 讝讜讝 砖讗讜爪讬讗 讘住讞讜专讛 讟驻讬 讻讚讬 诇讛诪爪讬讗 讛讞谞讜转 诪砖驻注 讗讜 诇砖讻讜专 诪诇讞讬诐 诇住驻讬谞讛 讜讻诇 讻讬讜爪讗 讘讝讛 诪讚讘专讬诐 砖讗讬谞谉 转拽讜谉 讙讜驻诐 讜讗谞讬 讗注诇讛 诇讱 讬"讘 讚讬谞专讬谉 诇砖谞讛 讗住讜专 砖谞专讗讛 讻谞讜讟诇 砖讻专 诪注讜转讬讜:



诪讜转专 诇讗讚诐 诇讛砖讻讬专 讗转 讛讻诇讬 讜讗讬谉 讝讛 讚专讱 讛诇讜讗讛 砖讛专讬 讞讜讝专 讛讜讗 讘注讬谉 讜诇讗 注讜讚 讗诇讗 砖讗讬谞讜 讞讬讬讘 讘讗讜谞住讬谉 讜讻谉 砖讛讻诇讬 谞驻讞转 讘转砖诪讬砖讜 砖诇 砖讜讻专 讜砖讻专 讛驻讞转 讛讜讗 谞讜讟诇 讜讗驻讬诇讜 拽讘诇 注诇讬讜 驻讞转 砖讗讬谞讜 专讗讜讬 诇讘讗 诪爪讚 诪诇讗讻转讜 诪讜转专 讻讙讜谉 砖讗诐 讛砖讻讬专 讗转 讛住驻讬谞讛 谞讜讟诇 砖讻专讛 讜诪转谞讛 砖讗诐 谞砖讘专讛 讬讛讗 讞讬讬讘 诇讛注诪讬讚 诇讜 住驻讬谞讛 讜讗注"驻 砖讘诇讗 转谞讗讬 诇讗 讛讬讛 讞讬讬讘 讘讻讱 讛专讬 诪转谞讛 砖讜诪专 讞谞诐 诇讛讬讜转 讻砖讜讗诇 讗讘诇 讗诐 拽讘诇 注诇讬讜 驻讞转 讛专讗讜讬 诇讘讗 诪爪讚 讛诪诇讗讻讛 砖讻讘专 谞转谉 砖讻讬专讜转讛 讗住讜专 讻讙讜谉 砖讛砖讻讬专 讗转 讛住驻讬谞讛 讜谞讟诇 砖讻专讛 讜讛转谞讛 诇讬转谉 诇讜 讚诪讬 诪讛 砖谞驻讞转讛 讘讛诇讬讻转 讛诪讬诐 砖讛专讬 讚讘专 讝讛 讻讘专 谞讻诇诇 讘砖讻讬专讜转讛 讜讗讞专 砖讗转讛 诪讞讬讬讘讜 讘驻讞转 诪讛 砖讻讘专 谞砖讻专 谞注砖讛 讛砖讻专 专讘讬转 讜讻谉 讛诪砖讻讬专 讘讛诪讛 诇讞讘专讜 讜讗诪专 诇讜 讛专讬 讛讬讗 注砖讜讬讛 注诇讬讱 讘砖诇砖讬诐 讚讬谞专讬谉 专"诇 砖讗诐 诪转讛 转砖诇诐 砖诇砖讬诐 讜讗转 诪注诇讛 讘砖讻讬专讜转讛 住诇注 讘讞讚砖 诪讜转专 砖诇讗 注砖讗讛 讚诪讬诐 讗诇讗 诇讗讞专 诪讜转讛 专"诇 砖诇讗 拽讘诇 注诇讬讜 讗诇讗 讗讜谞住 诪讬转讛 讗注"驻 砖诇讗 讛讬讛 讞讬讬讘 讘讛 讛讗 讗诐 拽讘诇 注诇讬讜 驻讞转 讛专讗讜讬 诇讘讗 诪爪讚 讛诪诇讗讻讛 砖讻讘专 谞转谉 砖讻讬专讜转讛 讻讙讜谉 讻讞砖 讘讛诪讛 讛专讗讜讬 诇讘讗 诪爪讚 讗讜转讛 诪诇讗讻讛 讗住讜专 讜诪"诪 讻砖诪砖诇诪讬谉 讗转 讛住驻讬谞讛 讗讞专 讛砖讘讬专讛 讗诐 诇讗 拽讘诇讛 讘住讱 讚诪讬诐 讗祝 讘诪拽讜诐 砖谞讛讙讜 诇驻专讜注 讛砖讻讬专讜转 诪砖注转 诪砖讬讻讛 讞讬讜讘 转砖诇讜诪讬 砖讘讬专转讛 讗讬谞讜 讗诇讗 讻讚诪讬 诪讛 砖讛讬转讛 砖讜讛 讘砖注转 砖讘讬专讛 砖讗驻砖专 砖驻讞转讛 讛专讘讛 诪讚诪讬讛 诪爪讚 驻讞转 讛讘讗 诪讞诪转 诪诇讗讻讛 砖谞转谉 砖讻讬专讜转讛 讜讻谉 讛讚讬谉 讘讘讛诪讛 讗诇讗 讗诐 讻谉 拽讘诇 讗讜谞住 诪讬转转讛 讘住讱 讛讬讚讜注 讻诪讜 砖讘讬讗专谞讜 讘驻专转讱 注砖讜讬讛 注诇讬 讘砖诇砖讬诐 讚讬谞专讬谉 讻讱 驻住拽讜讛 讙讚讜诇讬 讛驻讜住拽讬诐 讜讬专讗讛 砖讗祝 讗诐 拽讘诇讛 讘住讱 讬讚讜注 讗讬谞讜 诪砖诇诐 讗诇讗 讻砖注转 讛讗讜谞住 讛讜讗讬诇 讜讗讜转讜 驻讞转 诇讗 诪讞诪转 诪诇讗讻讛 砖讻讘专 谞转谉 砖讻讬专讜转讛 讜讝讛讜 砖讗诪专讜 讗讟讜 讘诪谞讛讙讗 转诇讬讗 驻讬' 讜讛诇讗 讚讬谉 讙诪讜专 讛讜讗 讝讛 讜转讬专抓 诪砖讜诐 讚诪转谞讬转讗 转谞讬 讗讬驻讻讗 转诇讬讗 讘诪谞讛讙讗 讜诪"诪 讚讬谉 讙诪讜专 讛讜讗 讜讘专讬讬转讗 讗讬谞讛 讛诇讻讛 讜讻谉 谞专讗讛 诇讬 讘专讜专 砖讛专讬 讗诇讜 讛讬转讛 拽讬讬诪转 讛讬讛 诪讞讝讬专讛 讻诪讜转 砖讛讬讗 讛讬讗讱 讬砖诇诐 讬讜转专 诪诪讛 砖诇讗 讛讬转讛 砖讜讛 讜诇讗 讛讝讻讬专 住讱 砖诇砖讬诐 讘讘专讬转讗 讗诇讗 注诇 讚注转 砖讗诐 转讛讗 砖讜讛 讻讱 讘砖注转 诪讬转讛 讗讜 诇讻讞砖 讛讘讗 砖诇讗 诪砖注转 诪诇讗讻讛 砖讻讘专 谞转谉 砖讻讬专讜转讛 讗诇讗 诪爪讚 讗讞专:



讜讬砖 驻讜住拽讬诐 砖讗祝 讘住转诐 专"诇 砖诇讗 拽讘诇 讗讜谞住 诪讬转转讛 讘住讱 讬讚讜注 诪砖诇诐 讻砖注转 砖讻讬专讜转 讜谞诪爪讗讜 砖诇砖 诪讞诇讜拽讜转 讘讚讘专 讜讻诇诐 转诇讜讬讬诐 讘讘讬讗讜专 讛砖诪讜注讛 讜讛讜讗 砖讙讚讜诇讬 讛专讘谞讬诐 诪驻专砖讬诐 讗讙专讗 讜驻讙专讗 砖诪转谞讛 注诇讬讜 诇讬转谉 砖讻专讜 注诇 诪谞转 砖讗诐 转讬砖讘专 讬砖诇诐 讙诐 讻谉 讛住驻讬谞讛 讻诪讛 砖讛讬转讛 砖讜讛 讘砖注转 讛砖讻讬专讜转 讜讛拽砖讛 讗讬 讗讙专讗 诇讗 驻讙专讗 讜讗讬 驻讙专讗 诇讗 讗讙专讗 砖讗注"驻 砖诪谉 讛讚讬谉 诪转谞讛 砖讜诪专 讞谞诐 诇讛讬讜转 讻砖讜讗诇 诪"诪 讻诇 砖谞注砖讬转 注诇讬讜 砖讗诇讛 诇讛转讞讬讬讘 讘讗讜谞住讬谉 讜讗讬专注 讛讗讜谞住 谞注砖讛 讛砖讻专 专讘讬转 讛砖讗诇讛 讜讛讘讬讗讜讛 诪讘专讬转讗 砖诪转谞讛 注诪讜 砖转讛讗 驻专转讜 注砖讜讬讛 注诇讬讜 砖诇砖讬诐 讻讚诪讬讛 砖诇 注讻砖讜 讜砖转讛讗 砖讻讬专讜转讜 注讜诇讛 诇讜 住诇注 讘讞讚砖 讜讗讬谉 讝讛 专讘讬转 讗讞专 砖讗讬谞讜 诪拽讘诇 注诇讬讜 讘讞讬讬 讛讘讛诪讛 驻讞转 讛讘讗 诪爪讚 讛诪诇讗讻讛 讜讗讬谞讜 诪讞讬讬讘 注爪诪讜 讘转砖诇讜诪讬谉 讗讗"讻 谞砖讘专讛 讜砖讛讬讗 注讜诪讚转 诇讞讝讜专 讘注讬谞讛 讜讗注"驻 砖讗诐 转诪讜转 诪砖诇诐 讻砖注转 讛砖讻讬专讜转 讛讜讗讬诇 讜诪"诪 注讜诪讚转 讛讬讗 诇讞讝讜专 讘注讬谉 讗讬谉 讻讗谉 专讘讬转 讜讘讗 专讘 驻驻讗 诇驻住讜拽 讻谉 讜讛注讬讚 砖谞讛讙讜 讘谞讬 讻讜驻专讗 讻谉 专"诇 诇讬讟讜诇 砖讻专讛 讻砖注转 讛砖讻讬专讜转 讜转砖诇讜诪讬讛 讻砖注转 砖讘讬专讛 讜驻讬专讜砖 讛讚讘专讬诐 讗讙专讗 诪爪讚 讛砖讻讬专讜转 讜驻讙专讗 诪爪讚 讛砖讘讬专讛 讜讛拽砖讛 讗讟讜 讘诪谞讛讙讗 转诇讬讗 诪讬诇转讗 讜讗诐 讬砖 讘讚讘专 讗讬住讜专 讛讬讗讱 谞讛讙讜 诇注砖讜转 讻谉 讜拽讜砖讬讗 讝讜 讛讬讗 诪驻谞讬 砖讛讬讜 住讘讜专讬诐 注诇 专讘 驻驻讗 砖诪爪讚 讛诪谞讛讙 讛讬讛 讘讗 诇驻住讜拽 讻谉 讜讛砖讬讘 诪砖讜诐 讚诪转谞讬转讗 讛讻讬 转谞讬讗 讻诇讜诪专 讜诇讗 讛诪谞讛讙 注拽专 讗诇讗 讟驻诇 诇讘专讬转讗 讜讬砖 谞诪砖讻讬诐 诇砖讟讛 讝讜 诇注谞讬谉 驻住拽 讗诇讗 砖诇注谞讬谉 驻讬专讜砖 讛诪谞讛讙 讛讬讛 砖诇讗 讛讬讜 专讜爪讬诐 诇讛诪转讬谉 讛砖讻讬专讜转 讻讚讬 砖讗诐 转砖讘专 诇讗 讬讛讗 诇讛诐 诇转讘讜注 讛砖讻讬专讜转 讜转砖诇讜诪讬讛 讻砖注转 讛砖讻讬专讜转 讜讛讬讜 谞讜讟诇讬谉 讗讙专讗 讘砖注转 诪砖讬讻讛 讗注"驻 砖讗讬谉 诇驻专讜注 讗诇讗 讘住讜祝 讜讻砖讛讬讛 诪讝讚诪谉 砖谞砖讘专讛 讛讬讜 转讜讘注讬谉 转砖诇讜诪讬讛 诪砖谞砖讘专讛 讜讛拽砖讛 讗讟讜 讘诪谞讛讙讗 转诇讬讗 诪讬诇转讗 讜诪讛 讛讜注讬诇讜 讘讛拽讚诪转 讛砖讻讬专讜转 讗诐 讘讗讬讞讜专讛 讬砖 讗讬住讜专 讜讛砖讬讘 诪砖讜诐 讚诪转谞讬转讗 讛讻讬 转谞讬讗 讗祝 讘讗讬讞讜专 讛砖讻讬专讜转 讜讻诪讜 砖讗诪专 住诇注 讘讞讚砖 讜诇讗 讛讬讜 谞讜讛讙讬谉 讻谉 讗诇讗 砖诇讗 诇讛驻诇讬讙 讘讻讬注讜专 诇转讘讜注 砖谞讬 讚讘专讬诐 讘讬讞讚 讜诇讚注转 讝讛 讗祝 讘住转诐 诪砖诇诐 讻砖注转 砖讘讬专讛 讜讗讬谉 讻讗谉 专讘讬转:



讜诪"诪 专讜讘 住驻专讬诐 讙讜专住讬诐 诪砖讜诐 讚诪转谞讬转讗 讗讬驻讻讗 转谞讬讗 讜诪驻专砖讬诐 讗讙专讗 讘砖注转 诪砖讬讻讛 讜诪"诪 讻砖诪讝讚诪谉 砖谞砖讘专讛 讗讬谉 谞讜讟诇讬谉 转砖诇讜诪讬讛 讗诇讗 讻诪讛 砖砖讜讛 讘砖注转 诪讻讬专讛 讜讛驻讞转 砖驻讞转讛 讘讬谉 砖讻讬专讜转 诇砖讘讬专讛 讛讬讜 诪谞讻讬谉 讘砖讻专 砖拽讘诇讜 诪诪谞讛 讜诇讗 讛讬讜 注讜砖讬谉 诇讛 讚诪讬诐 诪砖注转 砖讻讬专讜转 讻讚诪讬讛 砖诇 讗讜转讛 砖注讛 讜讛拽砖讛 讗讟讜 讘诪谞讛讙讗 转诇讬讗 诪讬诇转讗 讜讜讚讗讬 讚讬谉 讙诪讜专 讛讜讗 砖诪讗讞专 砖诇讗 注砖讗讛 讚诪讬诐 讻讚诪讬讛 讘砖注转 讛砖讻讬专讜转 讗讬谉 转砖诇讜诪讬谉 讗诇讗 讻砖注转 砖讘讬专讛 讜讛砖讬讘 砖讻讱 讛讜讗 讛讚讬谉 讗诇讗 砖诪"诪 诪讗讞专 砖讛讘专讬转讗 谞讗诪专讛 讘注砖讬讬转 讚诪讬诐 讛讝讻讬专 诪谞讛讙诐 砖诇讗 讛讬讜 专讜爪讬诐 诇注砖讜转 讻谉 讜诪"诪 讛诇讻讛 讻讘专讬转讗 讜讘注砖讬讬转 讚诪讬诐 讜讻诪谞讛讙诐 砖诇讗 讘注砖讬讬转 讚诪讬诐 讜诇讚注转 讝讛 讗转讛 诪驻专砖 讗讙专讗 讘砖注转 诪砖讬讻讛 砖诪砖注转 诪砖讬讻讛 讛讬讜 诪转谞讬诐 注诇 讛砖讻专 讗诐 诇讗 转砖讘专 讜注诇 讛转砖诇讜诪讬谉 讗诐 转砖讘专 讜讻砖注转 砖讘讬专讛 讜讗祝 讗谞讜 诪驻专砖讬诐 讻谉 讗诇讗 砖讗谞讜 讗讜诪专讬诐 砖讗祝 讘注砖讬讬转 讚诪讬诐 讻谉 讜砖诇讗 讻讘专讬讬转讗 讗诇讗 讻诪谞讛讙 讜讻诪讜 砖讻转讘谞讜 讜讛讜讗 砖讛拽砖讛 讗讟讜 讘诪谞讛讙讗 转诇讬讗 诪讬诇转讗 讜讛诇讗 讛讚讘专讬诐 诪讜讻讬讞讬诐 诇讛讬讜转诐 讚讬谉 讙诪讜专 讜驻讬专砖讛 诪砖讜诐 讚诪转谞讬转讗 讗讬驻讻讗 转谞讬讗 砖讛专讬 讛讜讝讻专讛 讘注砖讬讬转 讚诪讬诐 讻砖诇 注讻砖讜 讜讘讗 诇诇诪讚 砖讗讬谉 讛诇讻讛 讻讘专讬转讗 讗讜 砖诪讗 讛讘专讬转讗 注诇 讚注转 讗诐 转讛讗 砖讜讛 讻讱 讘砖注转 诪讬转讛 讜注诇 讛讚专讱 砖讻转讘谞讜 讜诪注砖讛 讛谞讝讻专 讘讚讜讚讗 讚诪专 注讜拽讘讗 诪讜讻讞转 讻讚讘专讬谞讜 讜讛讜讗 砖讗谞讜 诪讝讻讬专讬诐 讗转 讚讬谞讜 注讻砖讜:





砖讬讟讛 诪拽讜讘爪转

讗诪专 专讘 驻驻讗 讻讙讜谉 讚讗 讜讚讗讬 爪专讬讱 诇讗讜讚讜注讬讛. 讗讬讻讗 诪讗谉 讚讬诇讬祝 诪讛讻讗 讚讛讗 讚讗诪专讬谞谉 讘驻专拽 讝讛 讘讜专专 讚讗诐 讗诪专 讻转讘讜 诇讬 讜讻讜' 讻讜转讘讬谉 讜谞讜转谞讬谉 诇讜 讚讜拽讗 讘诪讬 砖讻驻讗讜讛讜 讜讻讜' 讻讻转讜讘 讘转讜住驻讜转 讜讛讬讬谞讜 讚拽讗诪专 专讘 驻驻讗 讻讙讜谉 讚讗 讜讻讜' 诪砖诪注 讚讗讬 诇讬讻讗 讞砖讚讗 讗讬谉 砖讜诪注讬谉 诇讜. 讜讗讬谉 讝讛 专讗讬讛 讚讗驻讬诇讜 转诪爪讗 诇讜诪专 讘注诇诪讗 讻讜转讘讬谉 讛谞讬 诪讬诇讬 讗诇讜 讛讬讛 讗讜诪专 讻转讘讜 诇讬 讗讘诇 讝讛 诇讗 讛讬讛 讗讜诪专 讻谉 讗诇讗 砖讛讬讛 诪诇讙诇讙 注诇 讚讬谞讜 砖诇 专讘 驻驻讗 讜讻诇 讻讬 讛讗讬 讙讜讜谞讗 讗讬 诇讗讜 讻讙讜谉 讚讗 讚讗讬讻讗 讞砖讚讗 诇讗 诪讜讚注讬谞谉 诇讬讛 讗讚专讘讛 诪砖诪转讬谞谉 诇讬讛 讘讙讘专讗 讚诪驻拽专 讘讘讬 讚讬谞讗. 讜注讜讚 讚讻砖讻讜转讘讬谉 诇讜 讗讬谉 讻讜转讘讬谉 诇讜 诪讟注诐 驻诇讜谞讬 讜诪专讗讬讛 驻诇讜谞讬 讻诪讜 砖注砖讛 专讘 驻驻讗 讗诇讗 讻讜转讘讬谉 驻诇讜谞讬 讟注谉 讻讱 讜驻诇讜谞讬 讛砖讬讘 讻讱 讜诪转讜讱 讚讘专讬讛诐 谞讝讚讻讛 驻诇讜谞讬 讜讘讬转 讚讬谉 砖讘讘讬转 讛讜讜注讚 讛诐 讬讚注讜 讟注诪讜 砖诇 讚讘专 讜专讘 驻驻讗 讛讜讗 讚讗诪专 讘讻讙讜谉 讚讗 讜讚讗讬 爪专讬讱 诇讗讜讚讜注讬 讟注诐 讛讚讘专 讗祝 注诇 讙讘 讚讘注诇诪讗 讗讬谉 讻讜转讘讬谉 讗诇讗 讟注谞讜转讬讛谉 讛讬诇讻讱 讗讬 诪讛讗 诇讗 讗讬专讬讗. 讗讘诇 诪讻诇 诪拽讜诐 讛讚讬谉 讚讬谉 讗诪转 砖讗讬谉 讻讜转讘讬谉 讗诇讗 讘砖讻驻讗讜讛讜 诇讚讜谉 讘注讬专讜 讜讛讬讬谞讜 讚诇讗 谞拽讬讟 诇讛 讛转诐 讗诇讗 讘讻讛讗讬 讙讜讜谞讗 讜讻谉 讚注转 专讘讬谞讜 转诐 讜讛专讗讘"讚 讝"诇. 讛专诪讘"谉 讜讛专"谉 讝"诇. 
讜讝讛 诇砖讜谉 讛专讬讟讘"讗: 讜注讜讚 讗讜诪专 专讘讬谞讜 讛专诪讘"谉 讚讗驻讬诇讜 讘讛讛讜讗 砖讻驻讗讜讛讜 诇讚讜谉 讘注讬专讜 诇讗 讗诪专讜 砖讬讛讬讜 讞讬讬讘讬谉 诇讻转讜讘 诇讜 讟注诪讜 砖诇 讚讬谉 讗诇讗 砖讬讻转讘讜 诇讜 讛讟注谞讜转 砖讟注谞讜 注诇讬讛谉 讞讬讬讘讜讛讜 讜讛诐 讟注诐 讛讚讬谉 讻讬 诪讛 爪专讬讱 诇讻转讜讘 专讗讬讜转 讛讚讬谉 砖诇讛谉 诇讛讜诇讬讱 诇讘讬转 讛讜讜注讚 讜讛诇讗 讛诐 讬专讗讜 诪注爪诪谉 讗诐 讛讚讬谉 讻专讗讜讬 讗诐 诇讗讜 讛讬诇讻讱 讻诇 砖诇讗 讻驻讗讜讛讜 诇讚讜谉 诇驻谞讬讛诐 讗讬谞诐 讞讬讬讘讬谉 诇讻转讜讘 诇讜 讻诇讜诐 讜讗诐 讻驻讗讜讛讜 诇讚讜谉 诇驻谞讬讛诐 讻讜转讘讬谉 诇讜 讛讟注谞讜转 讜讛讚讬谉 砖驻住拽讜 注诇讬讛谉 讘诇讘讚 讜讻讬讜爪讗 讘诪注砖讛 讚讛讻讗 砖讬砖 诇讝讜转 砖驻转讬诐 讬砖 诇讜 诇讚讬讬谉 诇讛讜讚讬注诐 讘注诇 驻讛 讟注诪讜 砖诇 讚讬谉 讜讻谉 注讬拽专 讜讻谉 讻转讘讜 诪砖诪讜 砖诇 专讘讬谞讜 转诐. 讜讬砖 砖驻讬专砖讜 讻讙讜谉 讚讗 讚讘注讬 砖讜诪讗 讜讚讗讬 爪专讬讱 讛砖讜转祝 诇讗讜讚讜注讬讛 诇讞讘专讬讛 讜砖诇讗 讬讞诇讜拽 砖诇讗 讘驻谞讬讜 讗诇讗 讗诐 讻谉 讗讬谞讜 专讜爪讛 诇讘讗 诇讞诇讜拽 注诪讜 砖讬砖 诇讜 诇讞诇讜拽 讘驻谞讬 砖诇砖讛. 讜讗讬谉 诇砖讜谉 讛讙诪专讗 讛讜诇诐 驻讬专讜砖 讝讛 讚讛讻讬 讛讜讛 诇讬讛 诇转诇诪讜讚讗 诇诪讬诪专 讗诪专 诇讬讛 讻讙讜谉 讚讗 讜讚讗讬 爪专讬讱 诇讗讜讚讜注讬讛 讚讞诪专讗 讻讜诇讬 注诇诪讗 讬讚注讬 讜讻讜'. 注讚 讻讗谉.


专讘 讞诪讗 讛讜讛 诪讜讙专 讝讜讝讬 讘驻砖讬讟讬 诇讬讜诪讗. 驻讬专砖 专砖"讬 讝"诇 砖讛讬讛 讗讜诪专 讘诇砖讜谉 砖讻讬专讜转. 讜讗诐 转讗诪专 讜讻讬 讛诇砖讜谉 讙讜专诐 讗诐 讻谉 讘讟诇讛 转讜专转 专讘讬转. 诇驻讬讻讱 讻转讘讜 讘转讜住驻讜转 砖诇讗 讛讬讛 诪讞讜讬讬讘 讛诪砖讻讬专 讘讗讜谞住讬谉 讻诇讜诪专 砖讻诇 讝诪谉 砖诇讗 讛讜爪讬讗诐 讛讬讜 讘讬讚讜 讻讚讬谉 砖讜讻专 讜驻讟讜专 诪谉 讛讗讜谞住讬谉 讜注诇 讗讜转讛 砖注讛 讛讬讛 谞讜讟诇 砖讻专讜. 讛专"谉.


讛讻讬 讙专讬住 专砖"讬 诪专讗 讛讚专讗 讘注讬谞讗 讜讬讚讬注 驻讞转讗 讝讜讝讬 诇讗 讛讚专讬 讘注讬谞讬讬讛讜 讜讗讬 谞诪讬 讛讚专讬 讘注讬谞讬讬讛讜 诇讗 讬讚讬注 驻讞转讬讬讛讜. 驻讬专讜砖 诪专讗 砖讻讬专讜转 讛讜讗 讻讬讜谉 砖讞讜讝专转 讘注讬谞讬讛 讜注讜讚 砖砖讻专 讛驻讞转 讛讜讗 谞讜讟诇 讗讘诇 讝讜讝讬 讛诇讜讗讛 讛讬讗 讚诇讗 讛讚专讬 讘注讬谞讬讬讛讜 讜讗驻讬诇讜 讛讚专讬 讘注讬谞讬讬讛讜 讗讻转讬 诇讗 诪讞讝讬 讻砖讻讬专讜转讗 讚诇讗 讬讚讬注 驻讞转讬讬讛讜. 讜讗讬谞讜 诪讞讜讜专 讚讻诇 砖讞讜讝专 讘注讬谞讜 诇讗讜 讛诇讜讗讛 讛讬讗 讗诇讗 砖讻讬专讜转 讜讗驻讬诇讜 诪注讬谉 砖讻谉 砖谞讜 讘转讜住驻转讗 讜讻讜' 讻讻转讜讘 讘转讜住驻讜转. 讗诇讗 讛讻讬 讙专住讬谞谉 诪专讗 讛讚专讗 讘注讬谞讗 讜讬讚讬注 驻讞转讛 讝讜讝讬 诇讗 讛讚专讬 讘注讬谞讬讬讛讜 讜诇讗 讬讚讬注 驻讞转讬讬讛讜. 驻讬专讜砖 诪专讗 砖讻讬专讜转 讛讬讗 讚讗讬讻讗 转专转讬 诇讟讬讘讜转讗 讞讚讗 讚讛讚专讗 讘注讬谞讬讛 讜讻诇 讚讛讚专 讘注讬谞讬讛 诇讗讜 讛诇讜讗讛 讛讬讗 讗诇讗 砖讻讬专讜转. 讜注讜讚 讘专 诪谉 讚讬谉 讚讛讗 讬讚讬注 驻讞转讛 讜诪讞诪转 驻讞转讛 砖拽讬诇 讗讙专讗 讗讘诇 讝讜讝讬 诇讬讻讗 讞讚 诪讛谞讬 讚讛讗 诇讗 讛讚专讬 讘注讬谞讬讬讛讜 讜诇讗 讬讚讬注 驻讞转讬讬讛讜 讜讗诇讜 讛讚专讬 讘注讬谞讬讬讛讜 砖讻讬专讜转 讛讜讬 讜砖专讬 讜讛讬讬谞讜 转讜住驻转讗 讚砖专讬 诇讛砖讻讬专 诪注讜转 诇砖诇讞谞讬 讜讻讜' 讜讗讬 讗驻讬诇讜 诇讗 讛讚专讬 讘注讬谞讬讬讛讜 讗讬 讛讜讛 讬讚讬注 驻讞转讬讬讛讜 讛讜讛 砖专讬 讚诇讗 讛讜讬 讻讗讙专 谞讟专 诇讬 讗诇讗 讗讙专 驻讞转讬讬讛讜 讗诇讗 讻讬讜谉 讚诇讬讻讗 讞讚讗 诪讛谞讬 讗谞驻讬 讛诇讜讗讛 讛讬讗 讜讗住讜专. 讛专砖讘"讗.
讜讝讛 诇砖讜谉 讛专讬讟讘"讗: 讝讜讝讬 诇讗 讛讚专讬 讘注讬谞讬讬讛讜 讜诇讗 讬讚讬注 驻讞转讬讬讛讜 驻讬专砖 专砖"讬 讝讜讝讬 诇讗 讛讚专讬 讘注讬谞讬讬讛讜 讚讜拽讗 砖讛专讬 讗讞专讬讜转谉 注诇 讛砖讜讻专讬诐 诇讙诪专讬 讜讛讜讛 诇讬讛 讛诇讜讗讛 讜注讜讚 讚讗驻讬诇讜 讛讚专讬 讘注讬谞讬讬讛讜 讜诇讗 拽讘诇讜 讗讞专讬讜转 诪讻诇 诪拽讜诐 诇讗 讬讚讬注 驻讞转讬讬讛讜 讗祝 注诇 讙讘 讚诇讗 诪拽讘诇讬 注诇讬讬讛讜 讗讞专讬讜转 讜讛讚专讬 讘注讬谞讬讬讛讜 讗住讜专 诇讛砖讻讬专谉 诪砖讜诐 专讘讬转. 讜讛拽砖讜 注诇讬讜 讘转讜住驻讜转 讚讗诐 讻谉 讬讛讗 讗住讜专 诇讛砖讻讬专 讻讜住 砖诇 讻住祝 讜砖诇 讝讛讘 讜讻讬讜爪讗 讘讜 讗驻讬诇讜 讘诇讗 讗讞专讬讜转 讚讛讗 诇讗 讬讚讬注 驻讞转讬讛 讜诪注砖讬诐 讘讻诇 讬讜诐 讚注讘讚讬 讛讻讬 讜诇讬讻讗 诪讗谉 讚讗住专. 讜注讜讚 砖讛专讬 讗诪专讜 讘转讜住驻转讗 诪砖讻讬专 讗讚诐 诪注讜转讬讜 诇砖诇讞谞讬 讜讻讜' 诇驻讬讻讱 驻讬专砖讜 讚讛讻讬 拽讗诪专 讝讜讝讬 讻讬讜谉 讚诇讗 讛讚专讬 讘注讬谞讬讬讛讜 砖诪拽讘诇讬诐 注诇讬讛诐 讛砖讜讻专讬诐 讗讞专讬讜转 讜诇讗 讬讚讬注 驻讞转讬讬讛讜 讜讻讬讜谉 讚讗讬讻讗 讛谞讬 转专转讬 诇讙专讬注讜转讗 讗住讜专 讚砖讻专 诪注讜转讬讜 讛讜讗 谞讜讟诇 讗讘诇 讻诇 讛讬讻讗 讚诇讬讻讗 讗诇讗 讞讚讗 诪讛谞讬 诪讜转专 讜讗祝 注诇 讙讘 讚讘诪专讗 讗讬讻讗 转专转讬 诇诪注诇讬讜转讗 讛讬讬谞讜 诪讗讬 讚讗诪专讬谞谉 讚诇讗 讚诪讬 诇诪专讗 讚讗诇讜 讛讻讗 诇讬讻讗 讞讚讗 诇诪注诇讬讜转讗 讜讗诇讜 讚诪专讗 讗讬讻讗 转专转讬 诇诪注诇讬讜转讗 讜讛讜讛 住讙讬 诇讬讛 讘讞讚讗 诪讬谞讬讬讛讜. 讜诪讬讛讜 讗讬讻讗 诇诪讬讚拽 专讘 讞诪讗 讛讬讻讬 讟注讬 讘讛讗 讜讛讬讻讬 诪讚诪讛 诇讛 诇诪专讗 讗诐 讻谉 诇专讘 讞诪讗 讬讛讗 诪讜转专 诇诇讜转 讘专讘讬转 讜讘诇讘讚 砖诇讗 讬讝讻讬专 诇砖讜谉 讛诇讜讗讛 讗诇讗 诇砖讜谉 砖讻讬专讜转. 转讬专抓 诪讜专谞讜 讘砖诐 讛"专 驻讬谞讞住 讗讞讬谉 讻讬 专讘 讞诪讗 诪转谞讛 讛讬讛 注诪讛谉 砖讗诐 诇讗 讬砖转诪砖讜 讘讛谉 讗诇讗 诇讛转注讟专 讘注诇诪讗 砖诇讗 讬讛讜 讞讬讬讘讬谉 讘讗讞专讬讜转 讗诇讗 讻讚讬谉 砖讜讻专 讻诇讬 讜讗诐 讬砖转诪砖讜 讘讛谉 讻诇讜诐 砖讬讛讜 讞讬讬讘讬谉 讘讗讞专讬讜转 讜讛讬讛 转讜诇讛 讻讬 讛砖讻讬专讜转 砖讛讬讛 诪拽讘诇 讛讬讛 诇讗讜转讜 讝诪谉 砖讗讬谉 诪砖转诪砖讬谉 讘讛谉 讚讗讻转讬 诇讗 讛讜讜 诪诇讜讛 讜转诇诪讜讚讗 拽讗诪专 讚诇讗 讚诪讬 诇诪专讗 讚讗诇讜 讘诪专讗 讗驻讬诇讜 讘砖谞砖转诪砖讜 讘讛 讛讚专讗 讘注讬谞讗 讜讬讚讬注 驻讞转讛 诪讛 砖讗讬谉 讻谉 讘讗诇讜 讜讻讬讜谉 砖注诇 讚注转 诇讛讜爪讬讗诐 讜诇讛砖转诪砖 讘讛谉 诪拽讘诇讬谉 讗讜转诐 讝讛 讛诇讜讗讛 讙诪讜专讛 讛讬讗 讜专讘讬转 拽爪讜爪讛. 讜讘转讜住驻讜转 转讬专爪讜 讘注谞讬谉 讗讞专 砖讛讬讛 专讘 讞诪讗 诪拽讘诇 注诇讬讜 砖讗诐 讬讗讘讚讜 谞讻住讬 讛砖讜讻专讬谉 砖讬讛讬讜 驻讟讜专讬谉 诪谉 讛讞讜讘 讜诇讗 谞讛讬专讗. 注"讻.


砖专讬 诇讬讛 诇讗讬谞讬砖 诇诪讬转讘 讗专讘注 讝讜讝讬 讜讻讜'. 驻讬专砖 讛专讗讘"讚. 讜讛讜讗 砖诇讗 讚讘专 讛诇讜讛 注诐 讛诪诇讜讛 讘砖讜诐 专讘讬转 讗讘诇 讗诐 讚讘专 注诪讜 讜讗诪专 诇讜 讗谞讬 诇讗 讗转谉 诇讱 讗讘诇 驻诇讜谞讬 讗讜讛讘讬 讬转谉 诇讱 诪砖诇讜 诇讗讛讘转讬 讗住讜专 诪驻谞讬 砖谞注砖讛 讻砖诇讜讞讜 讜讻诇 砖讻谉 讗诐 讬驻讬讬住 讗讜转讜 砖讬转谉. 讜讗讬谉 讛专诪讘"谉 诪讜讚讛 诇讜 讘讚讘专 讝讛 讚讻讬讜谉 讚诇讗 讗住专讛 转讜专讛 讗诇讗 专讘讬转 讛讘讗讛 诪诇讜讛 诇诪诇讜讛 讜诇讜讛 讝讛 讗讬谞讜 谞讜转谉 诪砖诇讜 讻诇讜诐 诪驻谞讬 诪讛 讗住讜专. 讜讬砖 诪讬 砖讛转讬专 诇讜诪专 讻诇 讛谞讜转谉 讗讬谞讜 诪驻住讬讚 砖讛专讬 讛转讬专讜 讙讘讬 诪讚讬专 讗转 讗砖转讜 讜讻讜' 讜诇讬转讗 讻讻转讜讘 讘谞诪讜拽讬 讬讜住祝. 讛专砖讘"讗.
讜讝讛 诇砖讜谉 讛专讬讟讘"讗: 讗诪专 专讘讗 砖专讬 诇讬讛 诇讗讬谞讬砖 诇诪讬诪专 诇讞讘专讬讛 讛讬诇讱 讗专讘注 讝讜讝讬 讜讗讜讝驻讬讛 诇驻诇讜谞讬 诪讗讛 讝讜讝讬 诇讗 讗住专讛 转讜专讛 讗诇讗 专讘讬转 讛讘讗讛 诪诇讜讛 诇诪诇讜讛 驻讬专讜砖 诇讗讜 讚讜拽讗 讚讛讜讗 讛讚讬谉 诇专讘讬转 讛讘讗讛 诪砖诇讜讞讜 砖诇 诇讜讛 诇砖诇讜讞讜 砖诇 诪诇讜讛. 讜讟注诪讗 讚讛讻讗 诪砖讜诐 讚讛讗讬 讚讬讛讬讘 讛讻讗 讗专讘注 讝讜讝讬 诪讚讬讚讬讛 讬讛讬讘 讜诪谞驻砖讬讛 讜讗驻讬诇讜 驻讬讬住讜 讛诇讜讛 砖讬转谉 诇诪诇讜讛 诪砖诇讜 讻讚讬 砖讬诇讜讛 诇讜 讗讬谉 讘讻讱 讻诇讜诐 讜讗驻讬诇讜 讞讝专 讛诇讜讛 讜谞转谉 诇讝讛 诪讛 砖谞转谉 诪砖诇讜 诇诪诇讜讛 讚讛讗 诪讚讬谞讗 诇讗 讛讬讛 讞讬讬讘 讛诇讜讛 诇砖诇诐 诇讝讛 讻诇讜诐 讜诪讗讬 讚讬讛讬讘 诇讬讛 砖讻专 讟专讞讜 讬讛讬讘 诇讬讛 诪谞驻砖讬讛. 讜诪讬讛讜 讗诐 讗诪专 讛诇讜讛 拽讜讚诐 诇讻谉 诪讬 砖讬转谉 诪砖诇讜 讗驻讬诇讜 讻讚讬 砖讬诇讜讛 诇讬 诪注讜转 讗讬谞讜 诪驻住讬讚 讘讝讛 谞讞诇拽讜 讛专讗砖讜谞讬诐 讬砖 讗讜诪专讬诐 砖讙诐 讝讜 诪讜转专 讚诇讗 砖诇讬讞讜转 讛讜讗 讜讗讬 讘注讬 诇讜讛 诇讗 讬讛讬讘 诇讬讛 讜诇讗 诪讬讚讬 讜讗砖讻讞谉 砖讛转讬专讜 讻谉 讘诪讬 砖讛讬讛 讞讘专讜 诪讜讚专 诪谞讻住讬讜 诇讜诪专 讻诇 讛讝谉 讗讬谞讜 诪驻住讬讚 讜讞讜讝专 讛讝谉 讜讙讜讘讛 诪诪谞讜 讗诐 讬专爪讛 讛诇讛 诇驻专讜注 诇讜 砖讻专 讗讜转诐 诪讝讜谞讜转 讜讻讚讗讬转讗 讘讻转讜讘讜转 讘驻专拽 讛诪讚讬专 讜讘诪住讻转 谞讚专讬诐. 讜讛讗 讚讗诪专讬谞谉 讘驻专拽 讻诇 讻转讘讬 讘讚诇讬拽讛 讛转讬专讜 诇讜诪专 讻诇 讛诪讻讘讛 讗讬谞讜 诪驻住讬讚 讜讗诪专讬谞谉 讛转诐 讘讚诇讬拽讛 诇诪注讜讟讬 砖讗专 讗讬住讜专讬 砖讘转 讚讜拽讗 讗讬住讜专讬 砖讘转 讚讞诪讬专讬 讟讜讘讗 讚谞驻讬砖讬 诪讬诇讬讬讛讜 讜讗转讜 诇讛拽诇 讘讚诇讬拽转 砖讘转 讜讛讜讗 讛讚讬谉 诇讻诇 讗讬住讜专讬谉 砖讘转讜专讛 讜诇讗 讛转讬专讜 讘诪讜讚专 讛谞讗讛 讗诇讗 诪驻谞讬 讛讚讞拽 砖诇讗 讛讬讛 诇讜 诪讛 讬讗讻诇 讻讚讗讬转讗 讛转诐 讜讻谉 讘讗砖转讜 诪驻谞讬 砖诪讝讜谞讜转讬讛 注诇讬讜 讜诇讗 转转讘讝讛 讜讻谉 注讬拽专. 讜诪讬讛讜 讗驻讬诇讜 讘讛讗 诇讻转讞诇讛 讛讜讗 讚讗住讜专 诪驻讘讬 诪专讗讬转 讛注讬谉 讗讘诇 讘讚讬注讘讚 讗驻讬诇讜 讗讘拽 专讘讬转 讗讬谉 讻讗谉 讜讗讬谉 诪谞讻讬谉 诇诪诇讜讛 诪讞讜讘讜 讻诇讜诐. 讜讛讬讻讗 讚讗诪专 诇讬讛 诪诇讜讛 诇诇讜讛 转谉 注砖专讛 讚讬谞专讬诐 诇驻诇讜谞讬 讜讗诇讜讛 诇讱 诪谞讛 讜谞转谉 注诇 驻讬讜 专讘讬转 拽爪讜爪讛 讛讬讗 讚讗祝 注诇 讙讘 讚诇讗 讗转讜 讝讜讝讬 诇讬讚讬讛 讚诪诇讜讛 讜诇讗 诇砖诇讜讞讜 讜诇讗 驻专注 讘讛谉 讞讜讘讜 诪讻诇 诪拽讜诐 诪讛 砖谞转谉 讝讛 注诇 驻讬讜 讛讜讗 谞讜转谉 讜讗驻讬诇讜 讗诪专 诇讬讛 讝专讜拽 讚讬谞专 诇讬诐 讜讗诇讜讛 诇讱 诪谞讛 讛专讬 讛讜讗 讻讗诇讜 讛讙讬注 诇讬讚讜 讜讞讝专 讜讝专拽讜 诇讬诐 讻讬讜谉 砖讝讛 注诇 驻讬讜 讝专拽 讜讻谉 驻讬专砖 专讘讬谞讜 讘砖诐 专讘讜 讛专诪讘"谉 讝"诇. 注讚 讻讗谉.
讜讛"专 讬讛讜住祝 讛诇讜讬 讝"诇 讗讘谉 诪讬讙砖 讻转讘 讘转砖讜讘讛 讜讝讛 诇砖讜谞讜: 诪讜注转拽 诪诇砖讜谉 注专讘讬. 讜砖砖讗诇转 讗诐 谞转谉 专讗讜讘谉 诇砖诪注讜谉 注砖专讛 讚讬谞专讬诐 讜讗诪专 诇讜 拽讞 诪诪谞讬 讚讬谞专讬谉 讗诇讜 讜讛诇讜讛 讗转 诇讜讬 诪讗讛 讚讬谞专讬诐 诇讝诪谉 驻诇讜谞讬 讗诐 讝讛 诪讜转专 讗诐 诇讗. 转砖讜讘讛 讗诐 讚讬谞专讬诐 讗诇讜 讗讬谞诐 诪诪诪讜谉 诇讜讬 讗诇讗 诪砖诇 专讗讜讘谉 讜讗讬谞讜 诪拽讜讛 诇讛讻谞讬住 讗讜转诐 讘讞砖讘讜谉 诇讜讬 诇注讜诇诐 讜诇讗 讬转讘注 诪诪谞讜 砖讬砖诇诐 诇讜 讻谞讙讚诐 讛专讬 讝讛 诪讜转专 讻诪讜 砖讗诪专讜 砖专讬 诇讬讛 诇讗讬谞讬砖 诇诪讬诪专 诇讬讛 诇讞讘专讬讛 讛讬诇讱 讗专讘注 讝讜讝讬 讜讗讜讝驻讬讛 诇驻诇谞讬讗 诪谞讛 诪讗讬 讟注诪讗 诇讗 讗住专讛 转讜专讛 讜讻讜'. 注讚 讻讗谉.


讜讗诪专 专讘讗 砖专讬 诇讬讛 诇讗讬谞讬砖 诇诪讬诪专 诇讞讘专讬讛 讛讬诇讱 讗专讘注 讝讜讝讬 讜讗讬诪讗 诇驻诇讜谞讬 讚诇讜讝驻谉 讝讜讝讬 诪讗讬 讟注诪讗 砖讻专 讗诪讬专讛 讜讻讜'. 转诪讬讛讗 诪讬诇转讗 讟讜讘讗 诇诪讛 诇讬讛 讛讗讬 讟注诪讗 转讬驻讜拽 诇讬讛 讚诪讗谉 讚砖拽讬诇 讗专讘注 讝讜讝讬 诇讗 诪讜讝讬祝 诇讬讛 讻诇讜诐 讜讗讬谉 讻讗谉 专讘讬转 讛讘讗讛 诪诇讜讛 诇诪诇讜讛 讜讬砖 诇讜诪专 讚讛讗 拽诪砖诪注 诇谉 讚讗祝 注诇 讙讘 讚讛讛讜讗 诪诇讜讛 诇讗 讘注讬 诇讗讜讝驻讬谞讛讜 讗诇讗 诇讛讛讜讗 讙讘专讗 讛讛讜讗 讛讚专 讚诪讜讝讬祝 诇讛讜 诇诇讜讛 讗讬谉 讻讗谉 专讘讬转 讜讗驻讬诇讜 专讘讬转 诪讜拽讚诪转 讗讬谉 讻讗谉 讻讬 诇讗 谞转谉 诇讜 注诇 讚注转 砖讬诇讜讛 诇讜 讗诇讗 注诇 砖讻专 讗诪讬专讛 讘注诇诪讗 讜砖讻讬专讜转 讘注诇诪讗 讛讜讗. 讜讚讜拽讗 讚拽讚讬诐 讜讬讛讬讘 诇讬讛 讝讜讝讬 诪注讬拽专讗 讚讗诐 诇讗 讻谉 讻讬讜谉 讚诪讚讬讚讬讛 砖拽讬诇 讛砖转讗 讝讜讝讬 讛诇讜讗讛 诪讬讞讝讬 讻谞讜讟诇 注诇 砖讻专 诪注讜转讬讜. 讗讬 谞诪讬 讛讗 拽诪砖诪注 诇谉 讻讬 讗祝 注诇 驻讬 砖诇讗 谞转专爪讛 讛诪诇讜讛 诇讗讬砖 讛讛讜讗 注讚 砖谞转谉 诇讜 讗讜转诐 讗专讘注 讝讜讝讬 讗讬谉 讘讻讱 讻诇讜诐 讚诪讗讬 讚讬讛讬讘 诇讬讛 诇讜讛 诇讛讛讜讗 讙讘专讗 砖讻专 讗诪讬专讛 讘注诇诪讗 讛讜讗 讜诇讗讜 讗讚注讞讗 讚诇讬讝讘讬谞讛讜 诇诪诇讜讛 讜诪讗讬 讚讬讛讬讘 讗讬讛讜 诇诪诇讜讛 诪讚讬讚讬讛 讬讛讬讘.


讻诇 讻讬 讛讗讬 专讘讬转讗 谞讬讻讜诇. 讜讬砖 讗讜诪专讬诐 讚讚讜拽讗 讘谞讜 砖讗讬谞讜 住诪讜讱 注诇 砖诇讞谞讜 讗讘诇 讘谞讜 讛住诪讜讱 注诇 砖诇讞谞讜 讗住讜专. 讜谞专讗讬谉 讛讚讘专讬诐 讻谉 讘讘谞讜 讛拽讟谉 砖讛讜讗 诪专讬抓 讗爪诇 讗讘讬讜 讜讻诪讜 砖讗诪专讜 诇拽诪谉 讙讘讬 住讬专讜住 讚讘谞讜 拽讟谉 讻讙讜驻讜 讜讞讬讬砖讬谞谉 诇讛注专诪讛 讜讗祝 讘讗砖转讜 讬砖 诇讞讜砖 讙诐 讻谉 讜讗讬谉 爪专讬讱 诇讜诪专 讘注讘讚讜 讜砖驻讞转讜 讛讻谞注谞讬诐 砖讬讚谉 讻讬讚讜 讗讘诇 诇讗 讘注讘讚讜 讛注讘专讬 讜诇讗 讘砖讻讬专讜 讜诇拽讬讟讜 讘讬谉 讙讜讬 讘讬谉 讬砖专讗诇 讚讘讛谞讬 讜讚讗讬 砖专讬 讜讻谉 讚注转 专讘讬谞讜. 讛专讬讟讘"讗.


诪转谞讬转讬谉: 砖诪讬谉 驻专讛 讜讞诪讜专 讜讻讜'. 讻诇讜诪专 砖讻讱 讛谉 砖讜讬谉 讜讻诇 诪讛 砖讬砖讜讜 讬讜转专 讘砖讘讬诇 讛讙讚诇讜转 砖讬讛讬讛 讙讚诇 讗爪诇讱 讜讘砖讘讬诇 讛驻讟讜诐 谞讞诇拽 诇讗诪爪注 讗驻讬诇讜 讬讛讬讛 诪拽讘诇 注诇讬讜 诪讞爪讬转 讛讗讞专讬讜转 讜讗祝 注诇 讙讘 讚讗讬讻讗 驻诇讙讗 诪诇讜讛 讜诇讗 讬讛讬讘 诇讬讛 砖讻专 注诪诇讜 讜诪讝讜谞讜 砖专讬 诇驻讬 砖讻讬讜谉 讛讗讬 讚讘专 砖讚专讻讜 诇注砖讜转 讜诇讗讻讜诇 驻注诪讬诐 砖讬讞专讜砖 拽专拽注讜 讘讗讜转讛 驻专讛 讜讞诪讜专 讗讜 讬讟注讬谞谞讛 诪砖讜讬 讗讜 讬诪砖讻讜 讘拽专讜谉 砖诇讜 讜诇讗 讬拽驻讬讚 讘注诇 讛讘讛诪讛 讘讝讛 讗诐 诇讗 讬注砖讛 转讚讬专 砖讗诐 讬注砖讛 转讚讬专 讬讻讞讬砖谞讛 讜讛讜讗 诇讗 谞转谞讛 诇讜 讗诇讗 诇讙讚诇讛 讜诇驻讟诪讛 讗讘诇 诇诪注诇讛 砖讗住专谞讜 讘注讙诇讬诐 讜住讬讬讞讬诐 诇砖讜诐 讗讜转诐 讛转诐 诇驻讬 砖讛诐 拽讟谞讬诐 讗讬谉 专讗讜讬诐 诇讞专讬砖讛 讻诇诇 讜诇讗 诇砖讜诐 诪诇讗讻讛 讜诪砖讜诐 讛讻讬 爪专讬讱 诇讬转谉 砖讻专 注诪诇讜 讜诪讝讜谞讜.


讜诪驻专讬讝 注诇 砖讚讛讜 讜讻讜'. 讛讻讬 驻讬专讜砖讜 讗诐 讛砖讻讬专 诇讞讘专讜 砖讚讛 讘注砖专讛 讻讜专讬诐 讘砖谞讛 讘讬谉 讬爪讗讜 讘讬谉 诇讗 讬爪讗讜 讚讛讬讬谞讜 讞讻讬专讜转 讜讗诪专 诇讜 讛诇讜讬谞讬 诪讗转讬诐 讝讜讝 讜讗讜爪讬讗诐 诇讝讘诇 讜诇讞专讜砖 讜诇驻专谞住讛 讻诇讜诪专 砖讗砖讘讬讞 讗讜转讛 讜讗谞讬 讗注诇讛 诇讱 讬"讘 讻讜专讬诐 诇砖谞讛 讻诇讜诪专 砖讗讜住讬祝 讘' 讻讜专讬诐 讬讜转专 讜讗讞讝讬专 诇讱 讛诪讗转讬诐 讝讜讝 砖诇讱 砖诇诪讬诐 讗诇讗 讚诪讬 讛讜爪讗讛 砖讛讬讗 注讜诪讚转 讛专讘讛 砖谞讬诐 讻讙讜谉 讙讚专讬诐 讜讘讜专讜转 讗讜转讛 诇讘讚讛 转讞讝讬专 诇讬 讗驻讬诇讜 讛讻讬 诪讜转专. 讜诪讻诇 诪拽讜诐 讻砖讬驻专注 诇讜 讛诪讗转讬诐 讚讬谞专讬诐 讬拽讞 诪讛谉 讛讛讜爪讗讛 讘讗讜转讛 砖讚讛 注诇 诪谞转 诇讛砖讘讬讞讜. 讛"专 讬讛讜谞转谉.


讙诪专讗: 讗诪专 专讘 讗讙专讗 讜驻讙专讗. 讻诇讜诪专 诪讜转专 诇砖讻专讛 讜诇转转 诇讜 诪讬讚 砖讻专讛 讜注诇 诪谞转 砖讗诐 转砖讻专 讬砖诇诐 讗讜转讛 讻诪讜 砖讛讬转讛 砖讜讛 讘砖注转 讛砖讻讬专讜转. 讜讛拽砖讜 讗讬 讗讙专讗 诇讗讜 驻讙专讗. 讻诇讜诪专 讻讬讜谉 砖谞讜讟诇 砖讻专 诪讗讜转谉 诪讗讛 驻专住讗讜转 砖诪讜诇讬讱 讘讛 住讞讜专转讜 诇诪讛 讻砖谞砖讘专讛 谞讜转谉 讻诪讛 砖讛讬转讛 砖讜讛 讘砖注转 砖讻讬专讜转 讛诇讗 注诇 诪谞转 讻谉 砖讻专讛 诇讜 砖转驻讞转 诪讚诪讬讛 讛专讗砖讜谞讬诐 砖讗讬 讗驻砖专 砖诇讗 转谞拽讘 诪讞诪转 讛诪讬诐 讜砖诇讗 转转专讜注注 诪讞诪转 讛讚专讬住讛 砖讘谞讬 讛住驻讬谞讛 讚讜专住讬诐 讗讜转讛 讘住讞讜专讛 砖诇讛谉 讘讻谞讬住讛 讜讘讬爪讬讗讛 讗讘诇 诇讗 诪拽砖讬 诪砖讜诐 讚讛讜讬 诪转讛 诪讞诪转 诪诇讗讻讛 讚讛讗 转谞谉 诪转谞讛 砖讜诪专 讞谞诐 诇讛讬讜转 讻砖讜讗诇 讜诪转谞讛 砖讜讗诇 诇讛讬讜转 诪砖诇诐 讗转 讛讻诇 讜讗驻讬诇讜 诪转讛 诪讞诪转 诪诇讗讻讛 讜讛讻讗 讛讗 讗讬讬专讬谞谉 砖讛转谞讛 诇讜 讘驻讬专讜砖 砖讬砖诇诐 诇讜 讗诐 转砖讘专. 讜讗讬 驻讙专讗 诇讗 讗讙专讗. 讻诇讜诪专 诪讗讞专 砖讛讜讗 专讜爪讛 砖讬砖诇诪谞讛 诇讜 讻驻讬 砖讛讬转讛 砖讜讛 讘砖注转 砖讻讬专讜转 讬讞讝讬专 诇讜 砖讻专讜 砖谞转谉 诇讜. 讜讬砖 诪驻专砖讬诐 讗讬 驻讙专讗 诇讗 讗讙专讗 诪讗讞专 砖讗诐 转砖讘专 讬砖诇诐 讚诪讬讛 讛讜讛 诇讬讛 诪诇讜讛 讙讘讬讛 讜讛讜讬 砖讻专讛 专讘讬转. 砖转讬拽 专讘 砖诇讗 讛讬讛 讬讜讚注 诇讛砖讬讘. 讜专讘 住讘讬专讗 诇讬讛 讻讬讜谉 砖注诇 讻诇 驻谞讬诐 诇讗 拽讘诇 注诇讬讜 讚诪讬 讛住驻讬谞讛 讗诇讗 讗诐 讻谉 谞砖讘专讛 诇讗 诪讬拽专讬 诪诇讜讛 注讚 砖转砖讘专. 讛"专 讬讛讜谞转谉.


讜砖转讬拽 专讘. 讻诇讜诪专 砖转讬拽 专讘 诪驻谞讬 砖诇讗 诪爪讗 转砖讜讘讛. 讜讛讻讬谉 诪讜讻讞 诪讛讗 讚讗诪专讬谞谉 讗诪专 专讘 砖砖转 诪讗讬 讟注诪讗 砖转讬拽 专讘 诇讗 砖诪讬注 诇讬讛 讛讗 讚转谞讬讗 讜讻讜' 讚讗诇诪讗 诇讗 砖转拽 专讘 诪驻谞讬 砖诇讗 讞砖砖 诇讚讘专讬讛诐 讗诇讗 诪驻谞讬 砖诇讗 诪爪讗 转砖讜讘讛 讜讛讻讬谉 诪转驻专砖 讛讗讬 诇讬砖谞讗 讘讻诇 讚讜讻转讗 诪住转诪讗 讜讻讚讻转讬讘谞讗 讘驻专拽 拽诪讗 讚住讜讻讛. 讛专讬讟讘"讗.


诇讗 注砖讗讛 讚诪讬诐 诪讞讬讬诐 讗诇讗 诇讗讞专 诪讬转讛. 驻讬专讜砖 砖诇讗 拽讘诇 注诇讬讜 讗诇讗 讗讞专讬讜转 讗讜谞住讬谉 讗讘诇 讻诇 讛讬讻讗 讚讗讬转讗 讘注讬谞讛 讛讚专讗 讻讚讗讬转讗 讜讗驻讬诇讜 讛讜讝诇讛 讚讬讜拽专讗 讜讝讜诇讗 诇讗 拽讘讬诇 注诇讬讛 讜讻讬讜谉 讚讻谉 讛讗 砖讻讬专讜转 讘注诇诪讗 讛讬讗 讜讗讬谉 讻讗谉 专讘讬转 讜讛讜讗 讛讚讬谉 诇住驻讬谞转讗 讚专讘 讚讛讗 讗讙专讗 讚砖拽诇 讛讬讬谞讜 注诇 砖注讛 砖讛讬讗 讘注讬谉 讚诇讗讞专 砖讘讬专讛 砖讞讝专讛 讻诪诇讜讛 讗讬谉 讻讗谉 砖讻讬专讜转. 讛专讬讟讘"讗.


讗诪专 专讘 驻驻讗 住驻讬谞讛 讗讙专讗 讜驻讙专讗 讗讙专讗 讘砖注转 诪砖讬讻讛. 讻诇讜诪专 讻讬讜谉 讚讗讙专讗 谞转讞讬讬讘 转讬讻祝 砖诪砖讻讛 诇讛讜诇讬讱 住驻讬谞转讜 讗诇 注讘专 讛讬诐. 讗讬谞讜 诪转讞讬讬讘 诪驻讙专讗 讻诇讜诪专 讗诐 转砖讘专 讗讬谞讜 诪转讞讬讬讘 讘转砖诇讜诪讬讛 讗诇讗 讻诪讛 砖讛讬转讛 砖讜讛 砖注讛 讗讞转 住诪讜讱 诇砖讘讬专转讛 砖谞驻讞转讛 讛专讘讛 诪讚诪讬讛 讜讻谉 谞讛讙讜 讘谞讬 讻讜驻专讗 讜讗祝 注诇 驻讬 砖诇讗 讛讝讻讬专讜 讘砖注转 砖讻讬专讜转 讝讛 讛转谞讗讬 讻诪讬 砖讛讝讻讬专讜 讚诪讬 诇驻讬 砖讻讱 诪谞讛讙诐. 讜诪砖诪注 砖诇讗 讛讬讜 讘注诇讬 讛住驻讬谞讛 讛讜诇讻讬诐 注诐 讛砖讜讻专 讜诪讗砖讬诪讬谉 讗讜转讜 讜讞讜砖讚讬谉 讗讜转讜 砖讜讻专 砖诪讗 谞砖讘专讛 讘驻砖讬注讛 讗讘诇 讗诐 讛诇讻讜 讘注诇讬 讛住驻讬谞讛 注诐 讛砖讜讻专 诇讬讻讗 诪"讚 讚讛讗 讘注诇讬讜 注诪讜. 讜注讜讚 砖专讗讛 砖诇讗 驻砖注 讘讛 讜诇讗 诪砖诇诐 诇讬讛 讻诇诇 讗诇讗 砖讻专讛 讘诇讘讚. 讛"专 讬讛讜谞转谉.





诪讛专砖"讗 - 讞讬讚讜砖讬 讛诇讻讜转

讘驻专砖"讬 讘讚"讛 砖诪讬谉 注讙诇 注诐 讗诪讜 讜讗"爪 诇讬转谉 砖讻专 注诪诇 讜诪讝讜谉 诇注讙诇 讗诇讗 诇讗诐 注讻"诇 讛讜讗 诪讙讜诪讙诐 讚讗诪讜 注讜砖讛 讜讗讜讻诇转 讜讻驻讬专讜砖 专砖"讬 诇注讬诇 注诐 讗诪讜 讚诇讬讻讗 讟讬专讞讗 讻讜' 讻讬 讗诪讜 注讜砖讛 讜讗讜讻诇转 讜讗讬谉 爪专讬讱 讻讜' 注讻"诇 讜爪"诇 讚讛"拽 讚注讙诇 讗"爪 注诪诇 讜诪讝讜谉 专拽 诇讗诪讜 讜诇讗诪讜 讻讘专 谞讬转谉 砖讻专 注诪诇 讜诪讝讜谉 讘诪讛 砖讛讬讗 注讜砖讛 讜讚讜"拽:





诪讛专"诐

专砖"讬 讚"讛 诪讜转专 讜讗讬谉 讝讛 专讘讬转 讜讻讜' 注讚 讜讬注诪讚讜 讚诪讬讛 注诇 注砖专讬诐 讜讻讜' 讻爪"诇:


转讜住' 讚"讛 讻讛"讙 讜讻讜' 讗讜专"转 诪讻讞 讛讛讬讗 讚讛讻讗 讜讻讜'. 专"诇 诪讻讞 讚拽讗诪专 讛讻讗 讻讛"谞 讜讚讗讬 爪专讬讱 诇讗讜讚讜注讬 讚诪砖诪注 讛讗 讘讙讜讜谞讗 讗讞专讬谞讗 讗讬谞讜 爪专讬讱 诇讛讜讚讬注 讜讗"讻 拽砖讬讗 讛讛讬讗 讚驻专拽 讝讛 讘讜专专 讚诪砖诪注 砖诐 讚爪专讬讱 诇讛讜讚讬注讜 诪讻讞 讝讛 专讗讛 专"转 诇驻专砖 砖诐 讚讚讜拽讗 讛转诐 讚诇讗 专爪讛 诇讚讜谉 讜讻讜':


讚"讛 诪专讗 讛讚专讗 讘注讬谞讗 讜讻讜' 讜谞专讗讛 讚讙专讬住 诇讬讛 讜讛"驻 讜讻讜'. 讻诇诇 驻讬专讜砖讜 讛讜讗 讚讘诪专讗 讗讜 讛讗 讗讜 讛讗 拽讗诪专 讞讚讗 讚讛讚专讗 讘注讬谞讗 讜讗讬谉 讻讗谉 讛诇讜讗讛 讜讗驻讬' 讛讬讻讬 讚诇讗 讛讚专讗 讘注讬谞讗 讻讬讜谉 讚讬讚讬注 驻讞转讬讬讛讜 诇讗 讗诪专讬' 讚讛砖讻讬专讜转 讛讜讗 讘砖讘讬诇 讛诇讜讗讛 讗诇讗 讘砖讘讬诇 讛驻讞转 讗讘诇 讝讜讝讬 转专转讬 诇专讬注讜转讗 讛讜讗 讚诇讗 讛讚专讗 讘注讬谞讗 讚讛诇讜讗讛 讛讜讗 讜讙诐 讗讬谉 讻讗谉 驻讞转 讜讗"讻 讛砖讻讬专讜转 讛讜讗 讘砖讘讬诇 讛讛诇讜讗讛 讚诇讗讬住讜专讗 转专转讬 讘注讬谞谉 讚诇讛讜讬 讛诇讜讗讛 讜诇讗 讬讛讗 讻讗谉 砖讜诐 驻讞转 讗讘诇 诇讛讬转专讗 讘讞讚讗 住讙讬 砖讗诐 讗讬谉 讻讗谉 讛诇讜讗讛 讗驻讬' 讗讬谉 讘讛 驻讞转 讻讙讜谉 拽讟诇讗 讜讻讜住 砖诇 讝讛讘 讚讛讚专讗 讘注讬谞讗 讗讬谉 讻讗谉 讛诇讜讗讛 诪讜转专 讜讻谉 讗驻讬' 讛讬讻讬 讚讛讜讬 讛诇讜讗讛 讚诇讗 讛讚专讗 讘注讬谞讗 讜讬砖 讘讛 驻讞转 讚讗讬讻讗 诇诪讬诪专 讚讛砖讻讬专讜转 讛讜讗 讘砖讘讬诇 讛驻讞转 砖专讬 讜拽"诇:





讞讻诪转 砖诇诪讛

讙诪' 爪专讬讱 诇讗讜讚讜注讬 讝讜讝讬 诪讬 砖拽讬诇 讟讘讬 讜砖讘讬拽 讞住专讗 讞诪专讗 讻"注 讻讜' 讻爪"诇 讜讛砖讗专 谞诪讞拽 讜谞"讘 讘诪拽爪转 住驻专讬诐 诇讗 讙专住讬谞谉 讻诇 讛谞讱 讗诪专 诇讬讛:


专砖"讬 讘讚"讛 诪讜转专 讜讗讬谉 讻讜' 诪讗转讬诐 讝讜讝 砖谞讬 讻讜专讬谉 讞讟讬谉 讻爪"诇 讜谞"讘 驻讬' 讻砖讛讬讗 讟讜讘讛 诪谉 讛专注讛 讘注讚 砖谞讬 诪讗讜转 专讗讜讬 诇讛注诇讜转 砖谞讬 讻讜专讬谉 讘砖讻专讛:


转讜住' 讘讚"讛 讗讜讙专 讝讜讝讬 讻讜' 讗讞专讬讜转 讗讜谞住讬谉 讻讜' 驻讬' 讚砖讜讻专 驻讟讜专 讘讗讜谞住讬谉 讜讛诇讜讛 讞讬讬讘 讘讗讜谞住讬谉 讜讗"讻 诪讚拽讘诇 注诇讬讜 讗讜谞住讬谉 讗讬谞讜 谞专讗讛 讻砖讻专 诪诇讜讛 讜拽"诇 讜讻谉 讘专"谉:





诪讛专"诐 砖讬祝

讙诪专讗 诪"讟 砖讻专 讗诪讬专讛 拽砖拽讬诇. 拽"诇 诇诪讛 诇讬 讟注诪讗 讚砖讻专 讗诪讬专讛 拽砖拽讬诇 讬讜转专 诪讗讬讚讱 讚专讘讗 讚诇讗 讗住专讛 讻讜' (诪):


讘专砖"讬 讘讚"讛 讛讚专讗 讘注讬谞讗 讜讻讜' 讜讗讬谉 讗讞专讬讜转讜 注诇讬讜 讗诐 谞讗谞住 讻讜'. 注讬讬谉 讘住诪讜讱 讚砖专讬 住驻讬谞讛 讗讙专讗 讜驻讙专讗:


讘专砖"讬 讘讚"讛 诪讜转专 讜讗讬谉 讝讛 专讘讬转 讻讜'. 诪讗转讬诐 讝讜讝 砖谞讬 讻讜专讬谉 讞讟讬谉 讻爪"诇 讜专"诇 讛诪砖讜讘讞转 讬讜转专 专' 讝讜讝 专讗讜讬 诇讛注诇讜转 讘' 讻讜专讬谉 讘砖讻专讜:





专砖"砖

专砖"讬 讘讚"讛 诪讜讙专 讝讜讝讗. 讘驻砖讜讟 讚讛讬讬谞讜 讝讜讝 诪讚讬谞讛 讻讜'. 谞专讗讛 讚诪驻专砖 讝讜讝讗 (专"诇 讝讜讝 爪讜专讬) 讘驻砖讬讟讗 (讘砖讻专 讝讜讝 驻砖讜讟) 讚讛讜讗 讝讜讝 诪讚讬谞讛 讻讚诪砖诪注 讘讻转讜讘讜转 (住讝):



转讚"讛 诪专讗. 砖讛讜讗 谞驻讙诐 讜诪转拽诇拽诇 诪讞诪转 诪诇讗讻讛. 讻爪"诇 讜讻诪讜 砖讛讜讗 讘专砖"讬:



专砖"讬 讚"讛 转谉 诇讬. 诇讝讘诇 讜诇讞专讜砖 讜诇讝专讜注 讜诇拽爪讜专. 讻爪"诇:



专砖"讬 讚"讛 讜讗驻专谞住谞讛. 讻诇 爪讜专讱 讻"讚 讻讜'. 讻爪"诇:



专砖"讬 讚"讛 诪讜转专. 诪讗转讬诐 讝讜讝 讜砖谞讬 讻讜'. 讻爪"诇. 讜讻"谞 诪讛谞诪"讬 讜讚诇讗 讻诪讛专砖"诇:





讛讙讛讜转 讬注讘"抓

讜讗讜讝驻讬讛 诇驻诇谞讬讗 讝讜讝讗. 谞状讘 爪"诇 讝讜讝讬 讻讚讘住诪讜讱 讻谉 讛讜讗 讘专讗"砖 [讜讘专讬"祝]:


专砖"讬 讚"讛 诪驻专讬谉 注诇 砖讚讛讜 诇砖讜谉 讻讜'. 谞状讘 讜注讜讚 讬"诇 诪诇砖讜谉 转诇诪讜讚 [讻转讜讘讜转 谞状讚 讗'] 驻讜专谞讗 诇讬转诪讬 驻讬' 专讬讜讞 讜讙诐 讻转讜讘讛 谞拽专讗转 驻讜专谞讗 [砖诐 住"讝 讗'] 讜讘讘状专 诇讗 讛讬讜 诪驻专讬谞讬谉 讗诇讗 讘驻讛:





讘谉 讬讛讜讬讚注

诪址讗讬 "诇职讞讜止谞值谉 讚旨址诇旨执讬诐"? 讗指诪址专 专址讘: 讻旨职讙讜止谉 砖讈职讘讜旨专 诪址诇职讻旨指讗 (诪砖诇讬 讻讞, 讞). 驻讬专砖 专砖"讬 砖讛讬讛 诇讜拽讞 诪诪讜谉 讬砖专讗诇 讜诪驻专谞住 讘讛诐 讚诇讬诐 谞讻专讬诐. 拽砖讛 诪讗讬 砖谞讗 诪诇讜讬诐 讘专讘讬转 讛诇讗 讛讜讗 讜讚讗讬 诇讜拽讞 诪讻诇 讛注砖讬专讬诐 讗祝 注诇 驻讬 砖讗讬谉 诪诇讜讬诐 讘专讘讬转 讗诇讗 注讜住拽讬诐 讘住讞讜专讛 讜诪砖讗 讜诪转谉?
讜谞专讗讛 诇讬 讘住"讚 讻讬 讛讜讗 诇讗 讛讬讛 诇讜拽讞 诪诪讜谉 诇驻专谞住 讘讜 讚诇讬诐 讗诇讗 专拽 讘讝诪谉 专注讘 讜讚讜讞拽 砖讬砖 讘注讜诇诐 讜诇讻谉 讗讬谞讜 诇讜拽讞 讻诇 讻讱 诪谉 注砖讬专讬诐 住讜讞专讬诐 讻讬 讗诇讜 讘讝诪谉 砖讬砖 专注讘 诪住讞专 砖诇讛诐 注讜诪讚 讜讗讬谉 诪专讜讬讞讬诐 讻诇讜诐 讻讬 讛注讜诇诐 专注讘讬诐 诇诇讞诐 诪讬 讬拽谞讛 诇爪讜专讱 诪诇讘讜砖 讜讻讬讜爪讗 讗讘诇 讛诪诇讜讬诐 讘专讘讬转 讗讬谉 诇讛诐 讛驻专砖 讘讬诪讬诐 讗诇讜 注诇 砖讗专 讬诪讬诐 讻讬 诇讜拽讞讬诐 专讬讜讞 诪诪讜谞诐 讙诐 讘讬诪讬诐 砖诇 专注讘 诇讻讱 讛讜讗 谞讜转谉 注讬谞讬讜 讘讛诐 讬讜转专 诇讬拽讞 诪诪讜谉 诪讛诐 讻讚讬 诇驻专谞住 谞讻专讬诐.





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 砖转讬拽 专讘. 讜讻谉 住讜讻讛 讝 注"讗 讜砖"谞:





讞讬讚讜砖讬 讞转"住

专"讞 诪讜讙专 讝讜讝讗. 讻' 转讜' 砖讛讜讗 拽讘诇 讗讞专讬讜转 讜诇讻讗讜专讛 诪砖诪注 讚专砖"讬 诇讗 住"诇 讛讻讬 诪讚讻' 讘讚"讛 讛讚专' 讘注讬谞讗 讻讜' 讜讗讬谉 讗讞专讬讜转讜 注诇讬讜 讗诐 谞砖讘专 讗讜 谞讗谞住 诪讞诪转 诪诇讗讻讛 注讻"诇 诪砖诪注 讛讗 讝讜讝讬 讗讞专讬讜转讗 注诇 讛诪拽讘诇 讜讚诇讗 讻讛转讜' 讗讘诇 讻讚 诪注讬讬谞转 砖驻讬专 讛讗 诇讬转讗 讚讗"讻 诪"讟 讻' 专砖"讬 讗讜谞住 讚诪讞诪转 诪诇讗讻讛 讜诇讗 讻' 住转诐 讗讜谞住 讚讛讗 砖讜讻专 驻讟讜专 诪谉 讗讜谞住讬' 讜诇讗 诪讞讬讬讘 讗诇讗 讘讙谞讬讘讛 讜讗讘讬讚讛 注"讻 谞专讗讛 讚讜讚讗讬 住"诇 谞诪讬 讻讛转讜' 讚专"讞 拽讘诇 注诇 注爪诪讜 讗讜谞住讗 讗诇讗 讚讛"拽 讘诪专讗 讗讬 诇讗 讛讜讛 砖拽讬诇 讗讙专讗 讜讛讬' 诪砖讗诇讛 讘讞谞诐 讘讗讜驻谉 砖讻诇 讛谞讗讛 砖诇 讛砖讜讗诇 诪"诪 讗讜拽诪讗 专讞诪谞讗 讘专砖讜转 讘注诇讬诐 讛专讗砖讜谞讬诐 砖讛专讬 注讻"驻 讘诪转讛 诪讞诪转 诪诇讗讻讛 驻讟讜专 讛砖讜讗诇 谞诪爪讗 讚讛讜讛 讘专砖讜转 诪专讗 拽诪讗 诪砖"讛 诪讜转专 谞诪讬 诇拽讘诇 讗讙专讗 讜讗讝 讘讗诪转 讬讛讬' 驻讟讜专 诪讻诇 讗讜谞住讬' 讻砖讜讻专 诪砖讗"讻 讘诪注讜转 讚谞讛讬 讛砖转讗 拽讘诇 专"讞 讗讜谞住讬' 讛讬讬谞讜 诪砖讜诐 砖讛转讬专 诇注爪诪讜 诇拽讘诇 讗讙专讗 讜讛"诇 讻砖讜讻专 砖讛讗讜谞住讬' 注诇 讛谞讜转谉 讛诪砖讗讬诇 讗讘诇 诪讬 讛转讬专 诇讜 讝讛 讚讛专讬 讞讝讬谞讗 讗讬 诇讗 诪拽讘诇 讗讙专讗 讜诪诇讜讛 诪注讜转 诇讞讘讬专讜 讻诇 讛讗讜谞住讬' 注诇 讛诇讜讛 讛专讬 讚专讞诪谞讗 讗讜拽诪讬' 讘专砖讜转讬' 讚诇讜讛 诪诪砖 讗"讻 讗住讜专 诇讜 诇讬讟讜诇 砖讻专 讚讞驻抓 讛拽讘"讛 诇讛诇讜转 讞讘专讜 讘讞谞诐 讜讞讬 讗讞讬讱 注诪讱:


诪讜讙讬专 讝讜讝讗 讘驻砖讬讟讗. 驻专砖"讬 砖讛讜讗 砖诪讬谞讬转 砖诇 讝讜讝 爪讜专讬 专爪讛 讘讝讛 讚拽砖讛 诪讛 讛讬' 诇讜 诇专"讞 讘讝讛 讜诪"讟 诇讗 讬讛讬讘 讝讜讝讬 讘注讬住拽讗 讚讛专讬 拽讘诇 注诇讬讜 讗讜谞住讗 讗"讻 讛"诇 诇诪讬讛讘 讘注讬住拽讗 讜讬"诇 讚讘讝讛 讛讬' 诪专讜讬讞 讟驻讬 讚拽讬"诇 讘讞"诪 住讬' 专诇"讗 住注讬' 讻' 讚讗讬谉 诪砖转讻专讬' 讘驻讬专讜转 讜转讘讜讗讛 讬讜转专 诪砖转讜转 讜专讜讘 注住拽讬讛诐 讛讬' 讘讛诐 谞诪爪讗 转诇转讗 讘讗讙专讗 诪讙讬注 诇专' 讞诪讗 诪讻诇 讝讜讝 讗' 诪讬"讞 讘讝讜讝 讜讛砖转讗 诇拽讞 砖诪讬谞讬转 讝讜讝 讜讛专讜讬讞 讘讝讛:


砖讻专 讗诪讬专讛 拽砖拽讬诇. 讜诇讗 讛讜讛 住讙讬 诇讬' 讘讛讗讬 住讘专讗 讚讗讬谞讜 讘讗 诪讬讚 讛诇讜讛 诇讬讚 讛诪诇讜讛 讚谞"诪 讻诪讜 讘谞讜 讚专"驻 讚讗注"讙 讚讗讬谞讜 住讜诪讱 注诇 砖讜诇讞谉 讗讘讬讜 诪"诪 讛"诇 讻讘讗 诇讬讚 讛诪诇讜讛 讚专"驻 谞讛谞讛 讘诪讛 砖谞讜转谉 诇讘谞讜 讗讬 诇讗讜 诪砖讜诐 讚 讜诇讗 讬讛讬讘 诇讬' 讘诪转谞讛 诪讬讚讬 讜诪"诪 讗讬 讛讜讛 拽讟谉 讜住讜诪讱 注诇 砖讜诇讞谉 讗讘讬讜 讗住讜专 讗驻讬' 讻讬 砖拽讬诇 砖讻专 讗诪讬专讛:


转谉 诇讬 诪讗转讬诐 讝讜讝 讜讗驻专谞住'. 诪砖诪注 诪驻专砖"讬 砖诇讘住讜祝 爪专讬讱 诇砖诇诐 诇讜 诪讗转讬诐 讝讜讝 诪砖诇诐 讜拽' 讗诪讗讬 诪诪"谞 讻讬讜谉 砖讛砖讘讬讞 讗转 讛砖讚讛 讜诪砖"讛 讗讙专讗 讟驻讬 讘' 讻讜专讬诐 诇砖谞讛 讜讛专讬 诪讞讝讬专 诇讜 砖讚讛 诪砖讜讘讞转 讜讗诪讗讬 讬砖诇诐 诇讜 讙诐 讘' 诪讗讜转 讝讜讝 讜注讬' 砖"诪 谞讝讛专 诪讝讛 讗讘诇 诪专砖"讬 诇讗 诪砖诪注 讻谉 讜讛谞诇注"讚 讚讛"驻 讚讘注诇 讛砖讚讛 谞讜转谉 诇讜 诪讗转讬诐 讝讜讝 诇驻专谞住 讛砖讚讛 讻讚讬 砖注讬"讝 讬讛讬' 诪讞讬专 砖讻讬专讜转 讘' 讻讜专讬诐 诇砖谞讛 讬讜转专 讜讗讛"谞 讗讬 讛讞讜讻专 诪砖讘讬讞 讛砖讚讛 讘诪讗转讬诐 讝讜讝 讗讬谞讜 爪专讬讱 诇讛讞讝讬专 诇讜 诪讗转讬诐 讝讜讝 砖诇讜 讗讘诇 讛讞讜讻专 诪讜爪讬讗 诪讗转讬诐 讝讜讝 诇爪讜专讱 注爪诪讜 讜讗讬谞讜 诪砖讘讬讞 讛砖讚讛 讜诪砖"讛 爪专讬讱 诇讛讞讝讬专 诇讜 诪讗转讬诐 讝讜讝 讘住讜祝 讜诪"诪 爪专讬讱 诇砖诇诐 诇讜 讘' 讻讜专讬诐 讟驻讬 诪砖讜诐 砖讛专讬 讛讜讗 爪讬讜讛讜 诇讛砖讘讬讞 讘讗讜驻谉 砖讬讛讬' 砖讜讛 讘' 讻讜专讬诐 诇砖谞讛 讟驻讬 讜讗讬讛讜 讗驻住讬讚 谞驻砖讬':





驻谞讬 讬讛讜砖注

讘转讜住驻讜转 讘讚"讛 讗讜讙专 讝讜讝讬 讘驻砖讬讟讬 诪拽讘诇 讛讬讛 注诇讬讜 讗讞专讬讜转 讗讜谞住讬谉 诇讛讻讬 住"讚 讚砖专讬 注讻"诇. 诇讻讗讜专讛 谞专讗讛 砖讚拽讚拽讜 讻谉 诪住讘专转 讛诪拽砖讛 讚住"讚 讚砖专讬 讘讻讛"讙 注"讻 讗讬讬专讬 讚专' 讞诪讗 讛讬讛 诪拽讘诇 讗讞专讬讜转 讗讜谞住讬谉 讚讘诇讗"讛 驻砖讬讟讗 讚讗住讜专 讜讛讗 诇讬转讗 讚讛讗 诇诪讗讬 讚诇讗 住"讚 诇讞诇拽 讘讬谉 诪专讗 诇讝讜讝讬 讗"讻 讗驻讬' 讻砖讛砖讜讻专 诪拽讘诇 讗讞专讬讜转 讗讜谞住讬谉 谞诪讬 砖专讬 讻讚讗讬转讗 诇拽诪谉 讙讘讬 住驻讬谞讛 讜讝讜讝讬 讚诪专 注讜拽讘讗. 诇讻讱 谞专讗讛 讚注讬拽专 讻讜讜谞转 讛转讜住驻讜转 讚拽砖讬讗 诇讛讜 讗讙讜驻讗 讚诇讬砖谞讗 讚诪讜讙专 讝讜讝讬 讘驻砖讬讟讬 讚诪讗讬 诇砖讜谉 砖讻讬专讜转 砖讬讬讱 讘诪注讜转 讻讬讜谉 讚驻砖讟讗 讚诪讬诇转讗 讚专讘 讞诪讗 讛讬讛 谞讜转谉 讛诪注讜转 注"诪 砖讬讜爪讬讗诐 讛砖讜讻专 诇爪专讻讜 讜诇讬转谉 讗讞专讬诐 转讞转讬讛诐 讜讗"讻 讗讬谉 讝讛 砖讻讬专讜转 讗诇讗 讛诇讜讜讗讛 讜讗讬 诪砖讜诐 砖讗诪专 讻谉 讘诇砖讜谉 砖讻讬专讜转 驻砖讬讟讗 诇讛讜 砖讛诇砖讜谉 讗讬谞讜 诪注诇讛 讜讗讬谞讜 诪讜专讬讚 讘讝讛 讜诪讛 注谞讬谉 讝讛 诇诪专讗 砖讛讜讗 砖讻讬专讜转 讙诪讜专 注"讝 讻转讘讜 讛转讜住' 讚讗讬讬专讬 讛讻讗 砖专讘 讞诪讗 讛讬讛 诪拽讘诇 讗讞专讬讜转 讗讜谞住讬谉 讚讗"讻 讗讬谉 讝讛 讛诇讜讗讛 讗诇讗 讻砖讻讬专讜转 讜诪砖"讛 住"讚 讚砖专讬 讻诪讜 讘砖讻讬专讜转 讛诪专讗 讜拽"诇:


讘讙诪专讗 讗"诇 专讘 讻讛谞讗 讜专讘 讗住讬 诇专讘 讗讬 讗讙专讗 诇讗 驻讙专讗 讻讜' 讜驻专砖"讬 讘讚"讛 讜讗讬 驻讙专讗 讻讜' 诪讗讞专 砖砖诪讗讛 讘讚诪讬诐 讻讜' 讛讜"诇 诪诇讜讛 讙讘讬讛 讜讛讜讬 砖讻专讜 讻专讬讘讬转 注讻"诇. 讜拽砖讛 诇诪讛 谞讚诪讛讜 诇诪诇讜讛 讜诇讗住讜专 讛讗 拽讬"诇 诪转谞讛 砖"讞 诇讛讬讜转 讻砖讜讗诇 讜讻"砖 讚诪讜转专 诇砖讜讻专 诇讛讬讜转 讻砖讜讗诇 讜讚讬谉 讝讛 讻转讘讜 讛驻讜住拽讬诐 讘讻诪讛 讚讜讻转讬 诇注谞讬谉 讛讬转专 专讬讘讬转 讜注讬' 讘讟"讝 讘讬"讚 住讬' 拽注"讝 砖讻转讘 讻诪讛 讞讬诇讜拽讬诐 讚诇讗 砖讬讬讱 住讘专讗 讝讜 讘讻诪讛 讚讜讻转讬 讜讻诇 讛讞讬诇讜拽讬诐 诇讗 砖讬讬讻讬 讻讗谉 讚讛讻讗 讗讚专讘讗 讘讗诪转 讛讜讗 砖讜诪专 诪诪砖 砖拽讬讘诇讛 讘转讜专转 砖讻讬专讜转 讗诇讗 砖讛转谞讛 诇拽讘诇 讗讞专讬讜转 讗讜谞住讬谉 讻诪讜 讛砖讜讗诇 讜诇诪讛 谞讬转诇讬 讘诪诇讜讛. 讜讛谞讛 诪讚拽讚讜拽 诇' 专砖"讬 讝"诇 讘砖诪注转讬谉 谞"诇 讚讛讻讗 讗讬讬专讬 砖讛砖讜讻专 诪拽讘诇 注诇讬讜 讛住驻讬谞讛 讘砖讜诪讗 讻驻讬 砖砖讜讛 注讻砖讬讜 诇注谞讬谉 砖讗诐 转砖讘专 讬砖诇诐 讻砖注转 讛讬讜拽专 砖诇 砖注转 讛砖讻讬专讜转 讜讛讻讬 诪砖诪注 谞诪讬 诇讬砖谞讗 讚转诇诪讜讚讗 讙讘讬 讛砖诐 驻专讛 讚拽转谞讬 讛专讬 驻专转讱 注砖讜讬讛 注诇讬 讘诇' 讚讬谞专 讻讜' 诪砖诪注 讚讛讬讬谞讜 讻砖注专 砖诇 注讻砖讬讜 讜讗"讻 诇驻讬 讝讛 讗讬谉 讝讛 讚讬谉 讗讞专讬讜转 砖诇 讛砖讜讗诇 讚砖讜讗诇 讙讜驻讗 讗讬谞讜 诪砖诇诐 讗诇讗 讻驻讬 讛砖注专 讻砖注转 讛讗讜谞住讬谉 讜诇讗 讻砖注转 讛砖讗诇讛 讜诪讚拽讘诇 注诇讬讜 诇砖诇诐 讗诐 转讗谞住 讻砖注转 讛砖讻讬专讜转 讚诪讬 砖驻讬专 诇诪诇讜讛 讚讛讬讬谞讜 讗诐 转讗谞住 讛讜"诇 诪诇讜讛 诇诪驻专注 讜诪住讬拽 讚讗驻"讛 砖专讬 诪砖讜诐 砖诇讗 注砖讗讛 讚诪讬诐 诪讞讬讬诐 讗诇讗 诇讗讞专 诪讬转讛 讜讗"讻 谞讛讬 讚诪拽讘诇 注诇讬讜 讗讞专讬讜转 讛讝讜诇讗 诇注谞讬谉 讗诐 转砖讘专 诪"诪 讻讬讜谉 砖讗诐 讬讞讝讬专讛 讘注讬谉 讛讜讬 讗讞专讬讜转 讛讝讜诇 注诇 讛诪砖讻讬专 讜讻谉 讗讞专讬讜转 讛驻讞转 诪讞诪转 讛诪诇讗讻讛 诪砖"讛 诇讗 讚诪讬 诇诪诇讜讛 讜讻讛"讙 诪爪讬谞谉 诇驻专砖 讘住诪讜讱 讙讘讬 讚讜讚讗 讚诪专 注讜拽讘讗 讚讻讬讜谉 讚转拽讬诇 讜讬讛讬讘 转拽讬诇 讜砖拽讬诇 住"讚 讚讗住讜专 讜诇讗 砖讬讬讱 讟注诪讗 讚诪转谞讛 砖"讞 诇讛讬讜转 讻砖讜讗诇 讚砖讜讗诇 讙讜驻讗 诇讗 讛讬讛 爪专讬讱 诇砖诇诐 讞住专讜谉 讛谞讞砖转 砖谞驻讞转 诪讞诪转 诪诇讗讻讛 讚讛"诇 讻诪转讛 诪讞诪转 诪诇讗讻讛 讜诪砖"讛 住"讚 讚讚诪讬 诇诪诇讜讛 讜诪住讬拽 讚讗驻"讛 砖专讬 诪砖讜诐 讚诪拽讘诇 注诇讬讛 讞讜住讻讗 讚谞讞砖讗 讻诇 讝讛 谞"诇 诪讚拽讚讜拽 诇' 专砖"讬 讝"诇 讘讚"讛 诪讜转专 讜讗讬谉 讝讛 专讬讘讬转 诇驻讬 砖诇讗 注砖讗讛 讚诪讬诐 诪讞讬讬诐 砖讗诐 讬讜讝诇讜 讻讜' 讗诇讗 诇讗讞专 诪讬转讛 讻讜' 注讻"诇. 讝讛 讛诇砖讜谉 诪砖诪注 讚讚讜拽讗 讝讜诇讗 讚诪讞讬讬诐 诇讗 拽讬讘诇 注诇讬讛 讗讘诇 讗诐 转诪讜转 爪专讬讱 诇砖诇诐 讻砖讜诪讗 砖诇 注讻砖讬讜 讜讻谉 诪爪讗转讬 讘诇' 讛专讗"砖 讝"诇 讘谞讜住讞讗讜转 砖诇驻谞讬谞讜 砖讻转讘 讜驻讙专讗 讘砖注转 诪砖讬讻讛 砖讗诐 转砖讘专 砖诪讬谉 讗讜转讛 讻诪讛 讛讬转讛 砖讜讛 讘砖注转 砖讻讬专讜转 注讻"诇 讛专讬 诪诪砖 讻讚讘专讬. 讗诇讗 砖讘谞讜 专讘讬谞讜 讬注拽讘 讘注诇 讛讟讜专讬诐 讻转讘 诇讛讚讬讗 讘讟讬"讚 住讬' 拽注"讜 砖讗讬谞讜 诪砖诇诐 讗诇讗 讻砖注转 讛砖讘讬专讛. 讜诇驻"讝 爪"诇 砖讻谉 讛讬讛 讙讬专住转讜 讘诇' 讗讘讬讜 讛专讗"砖 讝"诇 讻砖注转 讛砖讘讬专讛 讘诪拽讜诐 讻砖注转 讛砖讻讬专讜转 讜讻转讘 砖诐 讛讘"讬 讘砖诐 讛诪讙讬讚 诪砖谞讛 砖讻"讻 讛专诪讘"谉 讝"诇 讗讘诇 诪诇' 讛专诪讘"诐 讜讛专砖讘"讗 讝"诇 诪砖诪注 讻诪讜 砖讻转讘转讬 讜砖诪讞转讬 讻诪讜爪讗 砖诇诇 砖讻讜讜谞转讬 诇讚注转 讛讙讚讜诇讬诐 讗讘诇 诪"诪 诇砖讬讟转 讛专诪讘"谉 讜讛讟讜专 讝"诇 讛讚专讗 拽讜砖讬讗 诇讚讜讻转讗 诪"砖 诪讛讗 讚诪转谞讛 砖"讞 诇讛讬讜转 讻砖讜讗诇 讜诇讬讻讗 诇诪讬诪专 讚讛讛讬讗 讚诪转谞讛 砖讜诪专 讞谞诐 诇讛讬讜转 讻砖讜讗诇 砖谞讝讻专 诇注谞讬谉 专讬讘讬转 讛讬讬谞讜 谞诪讬 诪讛谞讬 讟注诪讬 讙讜驻讬讛 讚诪住讬拽 诇拽诪谉 讚讗讙专讗 诪砖注转 诪砖讬讻讛 讜驻讙专讗 诪砖注转 砖讘讬专讛 讜讻谉 讟注诪讗 讚讞讜住讻讗 讚谞讞砖讗 讛讗 诇讬转讗 讚讘讻诪讛 诪拽讜诪讜转 讛讜讘讗 住讘专讗 讝讜 讘驻讜住拽讬诐 讚讗诪专讬谞谉 诇注谞讬谉 专讬讘讬转 诪转谞讛 砖"讞 讘住讬' 拽住"讟 讜讘砖讗专 讚讜讻转讗 讜讛转诐 诇讗 砖讬讬讻讬 讛谞讬 讟注诪讬 讜爪"注:

专"讞 讛讜讛 诪讜讙专 讝讜讝讬 讘驻砖讬讟讗 讻讜' 诇讗 讛讚专讬 讘注讬谞讬' 讻讜'. 诇注"讚 讬"诇 讚讛讗 驻诇讬讙讬 讘拽讚讜砖讬谉 讘诪诇讜讛 讘专砖讜转 讘注诇讬诐 诇讞讝专讛 讜住"讚 讚讛"讛 诇讗讜谞住讬谉 讜讚讞讬 讚诇讗 讙专注 诪砖讜讗诇 注"砖. 讜讛讬讬谞讜 讘讞谞诐 讗讘诇 专"讞 讗讜讙专 讛讬讬谞讜 讛讬转专 转砖诪讬砖 讚拽讬"诇 诇注讬诇 讻专"谞 谞讗谞住讛 诇讗 讚诪讛 砖讬砖 诇讜 专砖讜转 诇讛讜爪讬讗 注讚讬讬谉 讗讬谞讜 诇讜讛 注讚 砖讬讜爪讬讗 专拽 砖"砖 注"砖. 讜讗"讻 专"讞 讛砖讻讬专 诇讜 讛诪注讜转 砖讬讜讻诇 诇讛讜爪讬讗诐 讜讬讛讬讛 谞注砖讛 诇讜讛 讜诪讗讝 讜讗讬诇讱 诇讗 讬转谉 诇讜 砖讻专 讜讬转讞讬讬讘 讘讗讜谞住讬谉. 专拽 讻"讝 砖诇讗 讛讜爪讬讗 专拽 诪讞诪转 讛专砖讜转 诇讛讜爪讬讗 讬转谉 诇讜 砖讻专 讜诪诪讬诇讗 诇讗 讬转讞讬讬讘 讘讗讜谞住讬谉 讻砖讜讗诇 讚讛讜讬 砖讜讻专 讜住"讚 讚诪讜转专 讻诪专讗 讚讗祝 砖讗讬谞讜 诪砖转诪砖 讞讬讬讘 讛砖讻讬专讜转 诇讝诪谉 注"讬 砖讛讬讛 讬讻讜诇 诇讛砖转诪砖 讘讜 讻谞"诇. 讜讚讞讬 讛讙诪专讗 讚砖诐 讛拽谞讬谉 诇讛砖转诪砖 讛讜讗 诇讛讬讜转 讛讚专讗 讘注讬谞讬' 诪砖讗"讻 讘讛谞"诇 讚讛拽谞讬谉 诇讛砖转诪砖 讛讜讗 诇讛讜爪讬讗谉 诇讛讬讜转 诪诇讜讛 讜诇讗 讛讚专讗 讘注讬谞讬' 讚诪讬讚 拽谞讗谉 诇讝讛 讻谞"诇. 讜诇讗 讬讚讜注 驻讞转讬' 讛讬讬谞讜 讚讗祝 讚拽讬"诇 讗讙专讗 讜驻讙专讗 讛讜讗 专拽 诪砖讜诐 讞住讻讗 讚谞讞砖讗 讻讚讗诪专 诇拽诪谉 注' 注"砖:

